02011R1178 — LT — 02.09.2018 — 007.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

►B KOMISIJOS REGLAMENTAS (ES) Nr. 1178/2011 2011 m. lapkričio 3 d. kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (Tekstas svarbus EEE) (OL L 311 2011.11.25, p. 1)

Iš dalies keičiamas:









▼B

KOMISIJOS REGLAMENTAS (ES) Nr. 1178/2011

2011 m. lapkričio 3 d.

kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros

(Tekstas svarbus EEE)







1 straipsnis

Dalykas

Šiuo reglamentu nustatomos išsamios taisyklės, susijusios su:

1. įvairiomis piloto licencijų kvalifikacijomis, licencijų išdavimo, atnaujinimo, pakeitimo, apribojimo, jų galiojimo sustabdymo ar panaikinimo sąlygomis, licencijos turėtojų teisėmis ir pareigomis, esamų nacionalinių piloto licencijų ir nacionalinių skraidančiojo inžinieriaus licencijų pakeitimo piloto licencija sąlygomis, taip pat trečiosiose šalyse išduotų licencijų pripažinimo sąlygomis;

2. asmenų, atsakingų už mokomuosius skrydžius ar imituojamo skrydžio mokymą ir už pilotų įgūdžių vertinimą, sertifikavimu;

3. įvairiais piloto sveikatos pažymėjimais, sveikatos pažymėjimų išdavimo, atnaujinimo, pakeitimo, apribojimo, jų galiojimo sustabdymo ar panaikinimo sąlygomis, sveikatos pažymėjimo turėtojų teisėmis ir pareigomis, taip pat nacionalinių sveikatos pažymėjimų pakeitimo bendrai pripažįstamais sveikatos pažymėjimais sąlygomis;

4. aviacijos medicinos gydytojų sertifikavimu, taip pat sąlygomis, kuriomis bendrosios praktikos gydytojai gali veikti kaip aviacijos medicinos gydytojai;

5. periodiniu aviacijos medicinos gydytojų atliekamu keleivių salono įgulos narių sveikatos vertinimu ir už šį vertinimą atsakingų asmenų kvalifikacija;

▼M1

6. keleivių salono įgulos narių atestacijos pažymėjimų išdavimo, išlaikymo, pakeitimo, apribojimo, jų galiojimo sustabdymo ar panaikinimo sąlygos, taip pat keleivių salono įgulos nario pažymėjimo turėtojų teisės ir pareigos;

7. su civilinės aviacijos orlaivių įgulos narių kvalifikacija ir aviacijos medicinos gydytojų atliekamu jų sveikatos vertinimu susijusių pilotų mokymo organizacijų ir aviacijos medicinos centrų pažymėjimų išdavimo, išlaikymo, pakeitimo, apribojimo, jų galiojimo sustabdymo ar panaikinimo sąlygos;

8. imituojamo skrydžio treniruoklių sertifikavimo reikalavimai ir juos eksploatuojančioms ir juos naudojančioms organizacijoms taikomi reikalavimai;

9. administravimo ir valdymo sistemos reikalavimai, kuriuos, atsižvelgiant į 1–8 dalyse nurodytas taisykles, turi vykdyti valstybės narės, agentūra ir organizacijos.

▼B

2 straipsnis

Apibrėžtys

Šiame reglamente vartojamų terminų apibrėžtys:

1) licencija pagal FCL dalį – orlaivio įgulos nario licencija, atitinkanti I priedo reikalavimus;

2) JAR – Jungtinės aviacijos administracijos priimti jungtiniai aviacijos reikalavimai, galiojantys 2009 m. birželio 30 d.;

3) lengvojo orlaivio piloto licencija (LAPL) – laisvalaikio piloto licencija, nurodyta Reglamento (EB) Nr. 216/2008 7 straipsnyje;

4) JAR atitinkanti licencija – piloto licencija (su atitinkamomis kvalifikacijomis, pažymėjimais ir leidimais), pagal JAR ir procedūras atitinkančius nacionalinės teisės aktus išduota arba pripažinta atitinkamus JAR įgyvendinusios valstybės narės, kuriai Jungtinės aviacijos administracijos sistemoje tokių JAR atžvilgiu rekomenduojama taikyti tarpusavio pripažinimo principą;

5) JAR neatitinkanti licencija – piloto licencija, pagal nacionalinės teisės aktus išduota arba pripažinta valstybės narės, kuriai susijusių JAR atžvilgiu nerekomenduojama taikyti tarpusavio pripažinimo principo;

6) patirties įskaitymas – ankstesnės patirties ar kvalifikacijos pripažinimas;

7) patirties įskaitymo pranešimas – pranešimas, kuriuo remiantis gali būti pripažinta patirtis ar kvalifikacija;

8) pakeitimo pranešimas – pranešimas, kuriuo remiantis licencija gali būti pakeista licencija pagal FCL dalį;

9) JAR atitinkantis piloto sveikatos pažymėjimas ir aviacijos medicinos gydytojo pažymėjimas – pažymėjimas, pagal JAR ir procedūras atitinkančius nacionalinės teisės aktus išduotas arba pripažintas atitinkamus JAR įgyvendinusios valstybės narės, kuriai Jungtinės aviacijos administracijos sistemoje tokių JAR atžvilgiu rekomenduojama taikyti tarpusavio pripažinimo principą;

10) JAR neatitinkantys piloto sveikatos pažymėjimas ir aviacijos medicinos gydytojo pažymėjimas – pažymėjimas, pagal nacionalinės teisės aktus išduotas arba pripažintas valstybės narės, kuriai susijusių JAR atžvilgiu nerekomenduojama taikyti tarpusavio pripažinimo principo;

▼M1

11) keleivių salono įgulos narys – tinkamą kvalifikaciją turintis įgulos narys (išskyrus skrydžio arba techninės įgulos narius), vežėjo paskirtas skrydžių metu vykdyti su keleivių ir skrydžio sauga susijusias pareigas;

12) orlaivio įgula – skrydžio įgula ir keleivių salono įgula;

13) JAR atitinkantys pažymėjimas, patvirtinimas arba organizacija – atitinkamus JAR įgyvendinusioje valstybėje narėje pagal JAR ir procedūras atitinkančius nacionalinės teisės aktus išduotas ar pripažintas pažymėjimas arba suteiktas ar pripažintas patvirtinimas arba toje valstybėje narėje atitinkamai sertifikuota, patvirtinta, registruota arba pripažinta organizacija, kurį (-ią) rekomenduota abipusiškai pripažinti šių JAR atžvilgiu Jungtinės aviacijos administracijos sistemoje;

▼M7

14) priimtinos atitikties užtikrinimo priemonės (AMC) – neprivalomi standartai, kuriuos agentūra priėmė siekdama paaiškinti atitikties Reglamentui (EB) Nr. 216/2008 ir jo įgyvendinimo taisyklėms užtikrinimo priemones;

15) alternatyvios atitikties užtikrinimo priemonės (AltMoC) – atitikties užtikrinimo priemonės, kurios yra alternatyva esamoms priimtinoms atitikties užtikrinimo priemonėms arba kurios yra naujos atitikties Reglamentui (EB) Nr. 216/2008 ir jo įgyvendinimo taisyklėms, dėl kurių agentūra nepriėmė susijusių priimtinų atitikties užtikrinimo priemonių, užtikrinimo priemonės;

16) patvirtinta mokymo organizacija (ATO) – organizacija, kuri, remiantis pagal 10a straipsnio 1 dalies pirmą pastraipą suteiktu patvirtinimu, yra įgijusi teisę rengti pilotams skirtus mokymo kursus;

17) pradinio mokymo pagal prietaisus priemonė (BITD) – pilotams mokyti skirtas antžeminis mokymo įrenginys – atitinkamos lėktuvų klasės piloto mokinio kabina, kurioje gali būti naudojami ekraniniai prietaisų skydai ir spyruokliniai vairai ir kurioje mokoma bent skrydžio pagal prietaisus procedūrų aspektų;

18) sertifikavimo specifikacijos (CS) – agentūros priimti techniniai standartai, kuriuose nurodomos priemonės, organizacijos taikytinos sertifikavimo tikslais;

19) skrydžio instruktorius (FI) – instruktorius, turintis teisę mokyti pagal I priedo (FCL dalies) J skyrių;

20) imituojamo skrydžio treniruoklis (FSTD) – pilotams mokyti skirtas įrenginys, kuriuo laikomas: a) jei mokoma skristi lėktuvu, viso skrydžio imituoklis (FFS), skrydžio treniruoklis (FTD), skrydžio ir navigacijos procedūrų treniruoklis (FNPT) arba pradinio mokymo pagal prietaisus priemonė (BITD); b) jei mokoma skristi sraigtasparniais, viso skrydžio imituoklis (FFS), skrydžio treniruoklis (FTD) arba skrydžio ir navigacijos procedūrų treniruoklis (FNPT);

21) FSTD kvalifikacija – techninės kompetencijos naudotis FSTD laipsnis, nurodomas su tuo FSTD susijusiose sertifikavimo specifikacijose;

22) pagrindinė verslo vieta – pagrindinė organizacijos buveinė arba registruotoji buveinė, kurioje vykdomos pagrindinės finansinės funkcijos ir šiame reglamente nurodytas operacinis veiklos valdymas;

23) kvalifikacijos tikrinimo vadovas (QTG) – dokumentas, skirtas parodyti, kad FSTD eksploatacinės savybės ir valdumas atitinka laikantis nustatytų apribojimų imituojamas orlaivio, tam tikros klasės lėktuvo arba tam tikro tipo sraigtasparnio eksploatacines savybes bei valdumą ir kad įvykdyti visi taikytini reikalavimai. QTG pateikiami orlaivio, tam tikros klasės lėktuvo arba tam tikro tipo sraigtasparnio duomenys ir FSTD duomenys, kuriais grindžiamas tvirtinimas;

24) deklaruotoji mokymo organizacija (DTO) – organizacija, kuri pagal 10a straipsnio 1 dalies antrą pastraipą pateiktą deklaraciją yra įgijusi teisę rengti pilotų mokymo kursus;

25) DTO mokymo programa – DTO parengtas dokumentas, kuriame išsamiai apibūdinamas DTO mokymo kursas.

▼M3

3 straipsnis

Piloto licencijų ir sveikatos pažymėjimų išdavimas

1. Nepažeidžiant šio reglamento 8 straipsnio nuostatų, Reglamento (EB) Nr. 216/2008 4 straipsnio 1 dalies b ir c punktuose ir 4 straipsnio 5 dalyje nurodytų orlaivių pilotai laikosi šio reglamento I ir IV prieduose nustatytų techninių reikalavimų ir administracinių procedūrų.

2. Nepaisant šio reglamento I priede apibrėžtų licencijų turėtojų teisių, pagal šio reglamento I priedo B arba C skyrių išduotų piloto licencijų turėtojai gali vykdyti Reglamento (ES) Nr. 965/2012 6 straipsnio 4a dalyje nurodytus skrydžius. Tai nepažeidžia atitikties bet kokiems papildomiems keleivių vežimo arba šio reglamento I priedo B arba C skyriuose apibrėžtų komercinių skrydžių plėtros reikalavimams.

▼B

4 straipsnis

Esamos nacionalinės piloto licencijos

1. Laikoma, kad JAR atitinkančios licencijos, kurias valstybė narė išdavė arba pripažino ►M1 prieš pradedant taikyti šį reglamentą ◄ , yra išduotos pagal šį reglamentą. Šias licencijas ne vėliau kaip ►M1 2018 m. balandžio 8 d. ◄ valstybės narės pakeičia ARA dalyje nustatytos formos licencijomis.

2. JAR neatitinkančias licencijas (su atitinkamomis kvalifikacijomis, pažymėjimais ir leidimais), kurias valstybė narė išdavė prieš pradedant taikyti šį reglamentą, ta valstybė narė pakeičia licencijomis pagal FCL dalį.

3. JAR neatitinkančios licencijos pakeičiamos licencijomis (su atitinkamomis kvalifikacijomis ar pažymėjimais) pagal FCL dalį remiantis:

a) II priedo nuostatomis; arba

b) pakeitimo pranešime nurodyta informacija.

4. Pakeitimo pranešimas atitinka šiuos reikalavimus:

c) jį parengia piloto licenciją išdavusi valstybė narė, konsultuodamasi su Europos aviacijos saugos agentūra (toliau – agentūra);

d) jame aprašomi nacionaliniai reikalavimai, kuriais remiantis išduotos piloto licencijos;

e) jame aprašoma pilotams suteiktų teisių taikymo sritis;

f) jame nurodoma, pagal kuriuos I priedo reikalavimus turi būti įskaitoma patirtis;

g) jame nurodomi visi apribojimai, kuriuos reikia įtraukti į licencijas pagal FCL dalį, ir kokius reikalavimus pilotas turi įvykdyti, kad tie apribojimai būtų panaikinti.

5. Pakeitimo panešime pateikiamos visų dokumentų, reikalingų 4 dalies a–e punktuose nurodytiems dalykams pagrįsti, kopijos, įskaitant susijusių nacionalinių reikalavimų ir procedūrų dokumentų kopijas. Rengdamos pakeitimo pranešimą valstybės narės siekia užtikrinti, kad pilotai galėtų kuo labiau išsaugoti esamą savo veiklos sritį.

6. Nepaisant 1 ir 3 dalių, orlaivių klasės instruktoriaus kvalifikacijos pažymėjimo ar egzaminuotojo pažymėjimo turėtojų, kuriems suteikta teisė pilotuoti vienpiločius aukštos klasės sudėtingus orlaivius, teisės išsaugomos pažymėjimą pakeičiant vienpiločio lėktuvo tipo instruktoriaus kvalifikacijos pažymėjimu ar egzaminuotojo pažymėjimu.

7. Valstybė narė pilotui mokiniui, kol jis įvykdys visus reikalavimus, kad būtų galima išduoti LAPL, gali leisti be priežiūros naudotis ribotomis teisėmis šiomis sąlygomis:

a) teisės suteikiamos tik tos valstybės narės teritorijoje ar jos dalyje;

b) teisės taikomos tik ribotoje geografinėje srityje, leidžiant pilotuoti tik vieno stūmoklinio variklio lėktuvą, kurio maksimali kilimo masė ne didesnė kaip 2 000 kg, ir nesuteikiama teisė skraidinti keleivių;

c) toks leidimas išduodamas atsižvelgiant į individualų saugos rizikos vertinimą, kurį atlieka instruktorius, remdamasis valstybės narės saugos rizikos vertinimo koncepcija;

d) valstybė narė kas trejus metus Komisijai ir agentūrai teikia periodines ataskaitas.

▼M3

8. Iki 2019 m. balandžio 8 d. valstybė narė gali išduoti pilotui leidimą pasinaudoti konkrečiomis ribotomis teisėmis vykdyti skrydžius lėktuvais pagal skrydžių pagal prietaisus taisykles, kai pilotas atitinka dar ne visus skrydžių pagal prietaisus kvalifikacijai gauti būtinus reikalavimus pagal šį reglamentą, jei laikomasi šių sąlygų:

a) valstybė narė išduoda tokius leidimus tik jei jie pagrįsti konkrečiais vietos poreikiais, kurių negalima patenkinti pagal šį reglamentą nustatytomis kvalifikacijomis;

b) leidimu suteiktų teisių aprėptis grindžiama valstybės narės atliktu saugos rizikos vertinimu, atsižvelgiant į mokymo, kuris būtinas norimo lygio piloto kompetencijai įgyti, mastą;

c) leidimu suteikiamomis teisėmis naudojamasi tik valstybės narės nacionalinei teritorijai priklausančioje oro erdvėje arba jos dalyse;

d) leidimas išduodamas jo prašantiems asmenims, išklausiusiems atitinkamą kvalifikuotų instruktorių rengiamą mokymą ir įrodžiusiems reikiamą kompetenciją kvalifikuotam egzaminuotojui laikantis valstybės narės nustatytų sąlygų;

e) valstybė narė informuoja Komisiją, EASA ir kitas valstybes nares apie šio leidimo ypatumus, nurodydama, be kitų dalykų, pagrindžiamuosius faktus ir pateikdama saugos rizikos vertinimą;

f) valstybė narė stebi su leidimu susijusią veiklą, kad užtikrintų priimtino lygio saugą, o nustačiusi padidėjusią riziką ar saugos problemas imasi atitinkamų veiksmų;

g) valstybė narė persvarsto su leidimo įgyvendinimu susijusius saugos aspektus ir ne vėliau kaip iki 2017 m. balandžio 8 d. Komisijai pateikia ataskaitą.

▼M6

9. Licencijų, išduotų iki 2018 m. rugpjūčio 19 d., atžvilgiu valstybės narės įvykdo reikalavimus, nustatytus ARA.FCL.200 dalies a punkto antroje pastraipoje su pakeitimais, padarytais Komisijos reglamentu (ES) 2018/1065 ( 1 ), ne vėliau kaip 2022 m. gruodžio 31 d.

▼M5

4a straipsnis

Su nustatytų charakteristikų navigacija susijusios skrydžio pagal prietaisus kvalifikacijos teisės

1. Pilotai gali skraidyti pagal nustatytų charakteristikų navigacijos (PBN) procedūras tik jei jiems suteiktos PBN teisės, kurių patvirtinimu papildoma jų skrydžio pagal prietaisus kvalifikacija (IR).

2. Pilotui PBN teisės suteikiamos, jei jis įvykdo visus šiuos reikalavimus:

a) pilotas yra sėkmingai baigęs PBN žinias apimantį teorijos kursą pagal I priedo (FCL dalies) FCL.615 dalį;

b) pilotas yra sėkmingai baigęs PBN skrydžio mokymą pagal I priedo (FCL dalies) FCL.615 dalį;

c) pilotas pagal I priedo (FCL dalies) 7 priedėlį yra sėkmingai išlaikęs įgūdžių patikrinimo egzaminą arba pagal I priedo (FCL dalies) 9 priedėlį yra sėkmingai išlaikęs įgūdžių patikrinimo egzaminą arba kvalifikacijos patikrinimo egzaminą.

3. Laikoma, kad 2 dalies a ir b punktų reikalavimai įvykdyti, jei, kompetentingos institucijos manymu, kompetencija, įgyta baigus mokymą arba įgijus su PBN skrydžiais susijusių žinių, yra lygiavertė kompetencijai, įgytai baigus 2 dalies a ir b punktuose nurodytus kursus, ir pilotas tokią kompetenciją egzaminuotojui įrodo per 2 dalies c punkte nurodytą kvalifikacijos patikrinimo egzaminą arba įgūdžių patikrinimo egzaminą.

4. Išlaikius 2 dalies c punkte nurodytą įgūdžių patikrinimo egzaminą arba kvalifikacijos patikrinimo egzaminą informacija apie sėkmingai įrodytą PBN kompetenciją įrašoma į piloto skraidymų knygelę arba lygiavertį dokumentą ir patvirtinama egzaminuotojo, kuris atliko įgūdžių patikrinimo egzaminą arba kvalifikacijos patikrinimo egzaminą, parašu.

5. IR kvalifikaciją turintys pilotai, neturintys PBN teisių, gali skraidyti tik tokiais maršrutais ir vykdyti tik tokias artėjimo tūpti operacijas, kurioms nereikia PBN teisių, ir iki 2020 m. rugpjūčio 25 d. nereikalaujama, kad prieš atnaujindami savo IR kvalifikaciją jie būtų išklausę su PBN susijusius mokymo dalykus; po tos datos PBN teises turėti bus reikalaujama prieš suteikiant kiekvieną IR kvalifikaciją.

▼B

5 straipsnis

Esami nacionaliniai piloto sveikatos pažymėjimai ir aviacijos medicinos gydytojo pažymėjimai

1. Laikoma, kad JAR atitinkantys piloto sveikatos pažymėjimai ir aviacijos medicinos gydytojo pažymėjimai, kuriuos valstybė narė išdavė arba pripažino prieš pradedant taikyti šį reglamentą, yra išduoti pagal šį reglamentą.

2. Piloto sveikatos pažymėjimus ir aviacijos medicinos gydytojo pažymėjimus ne vėliau kaip 2017 m. balandžio 8 d. valstybės narės pakeičia ARA dalyje nustatytos formos pažymėjimais.

3. JAR neatitinkantys piloto sveikatos pažymėjimai ir aviacijos medicinos gydytojo pažymėjimai, kuriuos valstybė narė išdavė prieš pradedant taikyti šį reglamentą, galioja iki kito pratęsimo datos arba iki 2017 m. balandžio 8 d., atsižvelgiant į tai, kuri data ankstesnė.

4. 1 ir 2 dalyse nurodyti pažymėjimai pratęsiami laikantis IV priedo nuostatų.

6 straipsnis

Lakūnų bandytojų kvalifikacijų pakeitimas

1. Pilotams, kurie prieš pradedant taikyti šį reglamentą yra atlikę 1 ir 2 kategorijos skrydžio bandymus, kaip apibrėžta Komisijos reglamento (EB) Nr. 1702/2003 ( 2 ) priede, arba yra mokę lakūnus bandytojus, lakūno bandytojo kvalifikacijas suteikusi valstybė narė jas pakeičia lakūno bandytojo kvalifikacijomis pagal šio reglamento I priedą ir, kai taikoma, lakūnų bandytojų instruktoriaus pažymėjimais.

2. Šis pakeitimas atliekamas pagal 4 straipsnio 4 ir 5 dalių reikalavimus atitinkančiame pakeitimo pranešime nustatytus elementus.

7 straipsnis

Esamos nacionalinės skraidančiojo inžinieriaus licencijos

1. Skraidančiojo inžinieriaus licencijų, išduotų pagal Čikagos konvencijos 1 priedą, turėtojai, norėdami pakeisti jas licencijomis pagal FCL dalį, teikia prašymą tas licencijas išdavusiai valstybei narei.

2. Licencijomis pagal FCL dalį skraidančiojo inžinieriaus licencijos pakeičiamos pagal pakeitimo pranešimą, atitinkantį 4 straipsnio 4 ir 5 dalių reikalavimus.

3. Teikiant prašymą avialinijų transporto (lėktuvų) piloto licencijai (ATPL) gauti laikomasi patirties įskaitymo nuostatų, išdėstytų I priedo FCL.510.A dalies c punkto 2 papunktyje.

8 straipsnis

Trečiosiose šalyse išduotų licencijų pripažinimo sąlygos

▼M4

1. Nepažeidžiant Reglamento (EB) Nr. 216/2008 12 straipsnio ir kai nėra Sąjungos ir trečiosios šalies susitarimų dėl pilotų licencijavimo, valstybės narės pagal šio reglamento III priedo nuostatas gali pripažinti trečiųjų šalių ar jų vardu išduotas licencijas, kvalifikacijas ar pažymėjimus ir atitinkamus sveikatos pažymėjimus.

▼B

2. Prašymo išduoti licenciją pagal FCL dalį teikėjai, turintys trečiosios šalies pagal Čikagos konvencijos 1 priedą išduotą lygiavertę licenciją, pažymėjimą ar suteiktą kvalifikaciją, turi įvykdyti visus šio reglamento I priede nurodytus reikalavimus; kursų trukmės, pamokų skaičiaus ir specialiojo mokymo valandų skaičiaus reikalavimai gali būti sumažinti.

3. Remdamasi patvirtintos mokymo organizacijos rekomendacija, valstybė narė, į kurią kreipiasi prašymo teikėjas, nustato, kokia prašymo teikėjo patirtis bus įskaityta.

4. Gali būti laikoma, kad trečiosios šalies ar jos vardu pagal Čikagos konvencijos 1 priedą išduotos ATPL turėtojai, atitinkantys patirties reikalavimus atitinkamos orlaivių kategorijos ATPL gauti, kaip nustatyta šio reglamento I priedo F skyriuje, yra visiškai įvykdę reikalavimą baigti mokymo kursą prieš laikant teorijos egzaminą ir įgūdžių patikrinimo egzaminą, jei trečiosios šalies išduotoje licencijoje nurodyta galiojanti orlaivio, kuris bus naudojamas per ATPL įgūdžių patikrinimo egzaminą, tipo kvalifikacija.

5. Lėktuvo ar sraigtasparnio tipo kvalifikacijos gali būti suteiktos licencijų pagal FCL dalį turėtojams, atitinkantiems trečiosios šalies nustatytus tų kvalifikacijų suteikimo reikalavimus. Tokios kvalifikacijos bus taikomos tik toje trečiojoje šalyje registruotiems orlaiviams. Šis apribojimas gali būti panaikintas, kai pilotas įvykdo III priedo C.1 punkte nurodytus reikalavimus.

9 straipsnis

Mokymo, pradėto prieš pradedant taikyti šį reglamentą, įskaitymas

1. Kai laikantis I priedo išduodamos licencijos pagal FCL dalį, prieš pradedant taikyti šį reglamentą pradėtas mokymas pagal Jungtinės aviacijos administracijos reikalavimus ir procedūras, kurio vykdymą, remdamasi teisės aktais, prižiūri valstybė narė, kuriai Jungtinės aviacijos administracijos sistemoje tokių JAR atžvilgiu rekomenduojama taikyti tarpusavio pripažinimo principą, visiškai įskaitomas, jei mokymas ir patikrinimas baigiami ne vėliau kaip 2016 m. balandžio 8 d.

2. Kai išduodamos licencijos pagal FCL dalį, prieš pradedant taikyti šį reglamentą pradėtas mokymas pagal Čikagos konvencijos 1 priedą įskaitomas remiantis patirties įskaitymo pranešimu, kurį valstybė narė parengia konsultuodamasi su agentūra.

3. Patirties įskaitymo pranešime apibūdinama mokymo apimtis, nurodoma, kuriuos licencijos pagal FCL dalį reikalavimus taikant įskaitoma patirtis, ir, jei taikoma, kokius reikalavimus prašymo teikėjas turi įvykdyti, kad jam būtų išduota licencija pagal FCL dalį. Į šį pranešimą įtraukiamos visų reikalingų dokumentų, kuriais pagrindžiama mokymo patirtis, kopijos, taip pat nacionalinių taisyklių ir procedūrų dokumentų, pagal kuriuos mokymas pradėtas, kopijos.

▼M2

9a straipsnis

Tipo kvalifikacijos mokymas ir tinkamumo naudoti duomenys

1. Jei šio reglamento prieduose daroma nuoroda į tinkamumo naudoti duomenis, nustatytus pagal Reglamentą (ES) Nr. 748/2012, ir atitinkamo tipo orlaiviui tų duomenų nėra nustatyta, prašymo dalyvauti tipo kvalifikacijos mokymo kursuose teikėjas atitinka Reglamento (ES) Nr. 1178/2011 priedų nuostatas.

2. Į tipo kvalifikacijos mokymo kursus, patvirtintus prieš patvirtinant būtiniausią pilotų tipo kvalifikacijos mokymo programą atitinkamo tipo orlaivio tinkamumo naudoti duomenyse pagal Reglamentą (ES) Nr. 748/2012, ne vėliau kaip 2017 m. gruodžio 18 d. arba per dvejus metus nuo tinkamumo naudoti duomenų patvirtinimo, pasirenkant vėlesnę datą, įtraukiami privalomi mokymo elementai.

▼B

10 straipsnis

Patirties, susijusios su atliekant karinę tarnybą gauta piloto licencija, pripažinimas

1. Karinių orlaivių įgulos nario licencijos turėtojai, norintys gauti licenciją pagal FCL dalį, teikia prašymą valstybei narei, kurioje atliko karinę tarnybą.

2. Taikant atitinkamus I priedo reikalavimus, atliekant karinę tarnybą įgytos žinios, patirtis ir įgūdžiai įskaitomi pagal elementus, nustatytus patirties įskaitymo pranešime, kurį valstybė narė parengia konsultuodamasi su agentūra.

3. Patirties įskaitymo pranešimas atitinka šiuos reikalavimus:

a) jame aprašomi nacionaliniai reikalavimai, pagal kuriuos išduotos karo aviacijos piloto licencijos, pažymėjimai ir leidimai ir suteiktos kvalifikacijos;

b) jame aprašoma pilotams suteiktų teisių taikymo sritis;

c) jame nurodoma, kuriuos I priedo reikalavimus taikant turi būti įskaitoma patirtis;

d) jame nurodomi visi apribojimai, kuriuos reikia įtraukti į licencijas pagal FCL dalį, ir kokius reikalavimus pilotas turi įvykdyti, kad tie apribojimai būtų panaikinti;

e) su juo pateikiamos visų pirmiau nurodytų elementų pagrindžiamųjų dokumentų kopijos, įskaitant atitinkamų nacionalinių reikalavimų ir procedūrų dokumentų kopijas.

▼M1

10a straipsnis

Pilotų mokymo organizacijos

▼M7

1. Organizacijos pagal Reglamento (EB) Nr. 216/2008 7 straipsnio 3 dalį turi teisę mokyti pilotus, vykdančius skrydžius Reglamento (EB) Nr. 216/2008 4 straipsnio 1 dalies b ir c punktuose nurodytais orlaiviais tik tuo atveju, jei toms organizacijoms kompetentinga institucija yra suteikusi patvirtinimą, kad jos laikosi Reglamento (EB) Nr. 216/2008 III priede nustatytų esminių reikalavimų ir šio reglamento VII priede nustatytų reikalavimų.

Tačiau, nukrypstant nuo Reglamento (EB) Nr. 216/2008 7 straipsnio 3 dalies ir šios dalies pirmos pastraipos, organizacijos turi teisę šio reglamento VIII priedo DTO.GEN.110 dalyje nurodytus mokymo kursus rengti be tokio patvirtinimo, jei laikydamosi to priedo DTO.GEN.115 dalyje nustatytų reikalavimų yra pateikusios kompetentingai institucijai deklaraciją ir, kai reikalaujama pagal to priedo DTO.GEN.230 dalies c punktą, kompetentinga institucija yra patvirtinusi mokymo programą.

▼M1

2. Pilotų mokymo organizacijos, turinčios JAR atitinkantį pažymėjimą, kurį valstybė narė išdavė arba pripažino prieš pradedant taikyti šį reglamentą, laikomos turinčiomis pagal šį reglamentą išduotą pažymėjimą.

Tokiu atveju šių organizacijų teisės yra apribotos valstybės narės išduotame patvirtinimo pažymėjime nurodytomis teisėmis.

Nepažeidžiant 2 straipsnio nuostatų, pilotų mokymo organizacijos užtikrina, kad ne vėliau kaip 2014 m. balandžio 8 d. jų valdymo sistema, mokymo programos, procedūros ir vadovai atitiktų VII priedą.

▼M7

3. JAR atitinkančioms mokymo organizacijoms iki 2019 m. balandžio 8 d. leidžiama rengti mokymą pagal FCL dalį išduodamai piloto mėgėjo licencijai (PPL), susijusioms registruojamoms kvalifikacijoms ir lengvųjų orlaivių piloto licencijai (LAPL) gauti nesilaikant VII ir VIII priedų nuostatų, jeigu jos buvo įregistruotos iki 2015 m. balandžio 8 d.

▼M1

4. Ne vėliau kaip 2017 m. balandžio 8 d. antros dalies pirmoje pastraipoje nurodytus pažymėjimus valstybės narės pakeičia VI priede nurodytos formos pažymėjimais.

▼M5

5. Pilotų mokymo organizacijos užtikrina, kad su PBN teisėmis susijęs mokymas, atitinkantis I priedo (FCL dalies) reikalavimus, į jų siūlomus IR mokymo kursus būtų įtrauktas ne vėliau kaip 2020 m. rugpjūčio 25 d.

▼M1

10b straipsnis

Imituojamo skrydžio treniruokliai

1. Pilotams mokyti, egzaminuoti ir tikrinti naudojami imituojamo skrydžio treniruokliai (FSTD), išskyrus per lakūnų bandytojų mokymą naudojamus ugdomuosius treniruoklius, turi atitikti VI ir VII prieduose išdėstytus techninius reikalavimus bei administracines procedūras, ir jiems turi būti suteikiama kvalifikacija.

2. Laikoma, kad JAR atitinkantys FSTD kvalifikacijos pažymėjimai, išduoti arba pripažinti prieš pradedant taikyti šį reglamentą, yra išduoti pagal šį reglamentą.

3. Ne vėliau kaip 2017 m. balandžio 8 d. antroje dalyje nurodytus pažymėjimus valstybės narės pakeičia VI priede nurodytos formos kvalifikacijos pažymėjimais.

10c straipsnis

Aviacijos medicinos centrai

1. Aviacijos medicinos centrai laikosi VI ir VII prieduose išdėstytų techninių reikalavimų bei administracinių procedūrų ir yra sertifikuojami.

2. Laikoma, kad JAR atitinkantys aviacijos medicinos centrų patvirtinimo pažymėjimai, kuriuos valstybė narė išdavė arba pripažino prieš pradedant taikyti šį reglamentą, yra išduoti pagal šį reglamentą.

Aviacijos medicinos centrai užtikrina, kad ne vėliau kaip 2014 m. balandžio 8 d. jų valdymo sistema, mokymo programos, procedūros ir vadovai atitiktų VII priedą.

3. Ne vėliau kaip 2017 m. balandžio 8 d. antros dalies pirmoje pastraipoje nurodytus aviacijos medicinos centrų patvirtinimo pažymėjimus valstybės narės pakeičia VI priede nurodytos formos pažymėjimais.

▼B

11 straipsnis

Keleivių salono įgulos sveikatos būklės tinkamumas

1. Reglamento (EB) Nr. 216/2008 4 straipsnio 1 dalies b ir c punktuose nurodytų orlaivių keleivių salono įgulos nariai laikosi IV priede nustatytų techninių reikalavimų ir administracinių procedūrų.

2. Keleivių salono įgulos narių medicininė apžiūra ar sveikatos vertinimas, atlikti pagal Reglamentą (EEB) Nr. 3922/91 ( 3 ) ir galiojantys tą dieną, kai pradedamas taikyti šis reglamentas, laikomi galiojančiais pagal šį reglamentą iki anksčiausios iš šių datų:

a) kompetentingos institucijos pagal Reglamentą (EEB) Nr. 3922/91 nustatyto galiojimo laikotarpio pabaigos; arba

b) IV priedo MED.C.005 dalyje numatyto galiojimo laikotarpio pabaigos.

Galiojimo laikotarpis skaičiuojamas nuo paskutinės medicininės apžiūros ar sveikatos vertinimo dienos.

Pasibaigus galiojimo laikotarpiui, kiekvieną tolesnį pakartotinį sveikatos vertinimą aviacijos medicinos gydytojai atlieka pagal IV priedą.

▼M1

11a straipsnis

Keleivių salono įgulos narių kvalifikacija ir su ja susiję atestacijos pažymėjimai

1. Komerciniams skrydžiams naudojamų Reglamento (EB) Nr. 216/2008 4 straipsnio 1 dalies b ir c punktuose nurodytų orlaivių keleivių salono įgulos narių kvalifikacija ir su ja susiję atestacijos pažymėjimai turi atitikti V ir VI prieduose išdėstytus techninius reikalavimus ir administracines procedūras.

2. Keleivių salono įgulos nariams, kurie prieš pradedant taikyti šį reglamentą turi pagal Reglamentą (EEB) Nr. 3922/91 (ES-OPS) išduotą saugos mokymo kursų baigimo pažymėjimą, taikomos šios nuostatos:

a) jei jie atitinka taikomus ES-OPS mokymo, tikrinimo ir įgūdžių atnaujinimo reikalavimus, laikoma, kad jie atitinka šio reglamento reikalavimus, arba

b) jei jie neatitinka taikomų ES-OPS mokymo, tikrinimo ir įgūdžių atnaujinimo reikalavimų, siekdami būti pripažinti atitinkančiais šio reglamento reikalavimus jie turi baigti visą reikalingą mokymą ir išlaikyti atitinkamą patikrinimą, arba

c) jei jie ilgiau kaip 5 metus nedalyvavo vykdant komercinius skrydžius lėktuvais, siekdami būti pripažinti atitinkančiais šio reglamento reikalavimus jie turi baigti pradinio mokymo kursą ir išlaikyti atitinkamus egzaminus, kaip reikalaujama V priede.

3. Pagal ES-OPS išduoti saugos mokymo kursų baigimo pažymėjimai ne vėliau kaip 2017 m. balandžio 8 d. pakeičiami VI priede nustatytos formos keleivių salono įgulos narių atestacijos pažymėjimais.

4. Keleivių salono įgulos nariams, kurie šio reglamento taikymo pradžios dieną dalyvauja komerciniuose skrydžiuose sraigtasparniais, taikomos šios nuostatos:

a) jei jie atitinka komerciniams skrydžiams sraigtasparniais taikomas mokymo, tikrinimo ir įgūdžių atnaujinimo JAR nuostatas, laikoma, kad jie atitinka V priede išdėstytus pradinio mokymo reikalavimus, arba

b) jei jie neatitinka komerciniams skrydžiams sraigtasparniais taikomų JAR mokymo, tikrinimo ir įgūdžių atnaujinimo reikalavimų, siekdami būti pripažinti atitinkančiais šio reglamento reikalavimus jie turi baigti visą skrydžiams sraigtasparniais reikalingą mokymą (išskyrus pradinį mokymą) ir išlaikyti atitinkamą patikrinimą, arba

c) jei jie ilgiau kaip 5 metus nedalyvavo vykdant komercinius skrydžius sraigtasparniais, siekdami būti pripažinti atitinkančiais šio reglamento reikalavimus jie turi baigti pradinio mokymo kursą ir išlaikyti atitinkamus egzaminus, kaip reikalaujama V priede.

5. Nepažeidžiant 2 straipsnio nuostatų, ne vėliau kaip 2013 m. balandžio 8 d. visiems keleivių salono įgulos nariams, dalyvaujantiems komerciniuose skrydžiuose sraigtasparniais, išduodami VI priede nustatytos formos keleivių salono įgulos narių atestacijos pažymėjimai.

11b straipsnis

Priežiūros pajėgumai

1. Kiekviena valstybė narė paskiria savo kompetentingą instituciją (vieną ar kelis subjektus), kuriai suteikiamos reikiamos galios ir kuri yra atsakinga už asmenų ir organizacijų, kuriems taikomas Reglamentas (EB) Nr. 216/2008 ir jo įgyvendinimo taisyklės, sertifikavimą ir priežiūrą.

2. Jei valstybė narė paskiria kompetentingą instituciją, kurią sudaro daugiau kaip vienas subjektas:

a) aiškiai apibrėžiamos kiekvienos kompetentingos institucijos kompetencijos sritys: jos pareigos ir kompetencijos srities geografinės ribos;

b) instituciją sudarančių subjektų veikla koordinuojama, kad atitinkamose jų kompetencijos srityse būtų užtikrinta veiksminga visų asmenų ir organizacijų, kuriems taikomas Reglamentas (EB) Nr. 216/2008 ir jo įgyvendinimo taisyklės, priežiūra.

3. Valstybės narės užtikrina, kad kompetentinga (-os) institucija (-os) turėtų būtinų pajėgumų visų asmenų ir organizacijų, kuriems taikoma jos (jų) priežiūros programa, priežiūrai užtikrinti ir pakankamai išteklių šio reglamento reikalavimams įvykdyti.

4. Valstybės narės užtikrina, kad kompetentingos institucijos darbuotojai nevykdytų priežiūros veiklos, kai yra įrodymų, kad dėl to galėtų tiesiogiai arba netiesiogiai kilti interesų konfliktas, ypač susijęs su šeimos arba finansiniais interesais.

5. Darbuotojams, kuriuos kompetentinga institucija įgaliojo vykdyti sertifikavimo ir (arba) priežiūros užduotis, suteikiami įgaliojimai atlikti bent šias užduotis:

a) tikrinti įrašus, duomenis, procedūras ir bet kuriuos kitus su sertifikavimo ir (arba) priežiūros užduoties vykdymu susijusius dokumentus;

b) daryti šių įrašų, duomenų, procedūrų ir kitų dokumentų kopijas ar išrašus;

c) prašyti žodinio paaiškinimo vietoje;

d) patekti į atitinkamas patalpas, veiklos vietas ar transporto priemones;

e) atlikti auditus, tyrimus, vertinimus, patikrinimus, įskaitant patikrinimus perone ir patikrinimus, apie kuriuos neįspėjama, ir

f) prireikus imtis atitinkamų vykdymo užtikrinimo priemonių ar tas priemones inicijuoti.

6. 5 dalyje nurodytos užduotys vykdomos laikantis atitinkamos valstybės narės teisės nuostatų.

11c straipsnis

Pereinamojo laikotarpio priemonės

Organizacijoms, kurių kompetentinga organizacija pagal Reglamento (EB) Nr. 216/2008 21 straipsnio 1 dalies b punktą yra agentūra, taikomos šios nuostatos:

a) ne vėliau kaip 2013 m. balandžio 8 d. visus su tokių organizacijų priežiūra susijusius įrašus valstybės narės perduoda agentūrai;

b) jei sertifikavimo procesus iki 2012 m. balandžio 8 d. pradėjo valstybė narė, ji juos užbaigia koordinuodama veiksmus su agentūra. Tai valstybei narei išdavus pažymėjimą, agentūra prisiima visą atsakomybę kaip tos organizacijos kompetentinga institucija.

▼B

12 straipsnis

Įsigaliojimas ir taikymas

1. Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2012 m. balandžio 8 d.

▼M1

1b. Nukrypdamos nuo 1 dalies, valstybės narės gali nuspręsti iki 2013 m. balandžio 8 d. netaikyti I–IV priedų nuostatų.

▼M4

2. Nukrypstant nuo 1 dalies, valstybės narės gali nuspręsti iki 2015 m. balandžio 8 d. netaikyti šių I priedo nuostatų:

a) nuostatų, susijusių su jėgainės keliamų orlaivių ir dirižablių pilotų licencijomis;

b) FCL.820 dalies nuostatų;

c) sraigtasparniams – J skyriaus 8 skirsnio nuostatų;

d) J skyriaus 11 skirsnio nuostatų.

▼M7

2a. Nukrypstant nuo 1 dalies, valstybės narės gali nuspręsti iki 2020 m. balandžio 8 d. netaikyti:

(1) I priedo nuostatų, susijusių su sklandytuvų ir oro balionų pilotų licencijomis;

(2) VII ir VIII priedų nuostatų mokymo organizacijai, rengiančiai tik mokymą nacionalinei licencijai, kurią pagal Reglamento (ES) Nr. 1178/2011 4 straipsnio 3 dalį galima pakeisti į FCL dalį atitinkančią lengvojo orlaivio piloto licenciją (LAPL) skraidyti sklandytuvais ir oro balionais, FCL dalį atitinkančią sklandytuvo piloto licenciją (SPL) arba FCL dalį atitinkančią oro baliono piloto licenciją (BPL), gauti;

(3) I priedo B skyriaus nuostatų.

▼B

3. Nukrypdamos nuo 1 dalies, valstybės narės gali nuspręsti nekeisti JAR neatitinkančių lėktuvų piloto ir sraigtasparnių piloto licencijų, kurias jos išdavė iki 2014 m. balandžio 8 d.

▼M5

4. Nukrypdamos nuo šio straipsnio 1 dalies, valstybės narės gali nuspręsti iki 2017 m. balandžio 8 d. netaikyti šio reglamento nuostatų trečiosios šalies išduotą licenciją ir susijusį sveikatos pažymėjimą turintiems pilotams, vykdantiems nekomercinius skrydžius Reglamento (EB) Nr. 216/2008 4 straipsnio 1 dalies b arba c punktuose nurodytais orlaiviais. Valstybės narės užtikrina tų sprendimų prieinamumą visuomenei.

▼B

5. Nukrypdamos nuo 1 dalies, valstybės narės gali nuspręsti iki 2015 m. balandžio 8 d. netaikyti IV priedo B skyriaus 3 skirsnio nuostatų.

6. Nukrypdamos nuo 1 dalies, valstybės narės gali nuspręsti iki 2014 m. balandžio 8 d. netaikyti IV priedo C skyriaus nuostatų.

7. Jei valstybė narė taiko ►M1 1b–6 dalių ◄ nuostatas, ji apie tai praneša Komisijai ir agentūrai. Pranešime apibūdinamos tokios nukrypti leidžiančios nuostatos taikymo priežastys, taip pat numatytų veiksmų programa ir jų įgyvendinimo tvarkaraštis.

▼M7

8. Nukrypstant nuo 1 dalies, I priedo (FCL dalies) FCL.315.A dalis, FCL.410.A dalies a punkto antras sakinys ir FCL.725.A dalies c punktas taikomi nuo 2019 m. balandžio 8 d.

▼B

Šis reglamentas privalomas visas ir tiesiogiai taikomas visose valstybėse narėse.









I PRIEDAS

[FCL DALIS]

A SKYRIUS

BENDRIEJI REIKALAVIMAI

FCL.001 Kompetentinga institucija

Šioje dalyje kompetentinga institucija yra valstybės narės paskirta institucija, į kurią asmuo kreipiasi dėl piloto licencijų ar atitinkamų pažymėjimų išdavimo arba kvalifikacijų suteikimo.

FCL.005 Taikymo sritis

Šioje dalyje nustatomi piloto licencijų ir atitinkamų pažymėjimų išdavimo bei kvalifikacijų suteikimo reikalavimai ir jų galiojimo bei naudojimo sąlygos.

FCL.010 Sąvokų apibrėžtys

Šioje dalyje vartojamų terminų apibrėžtys:

akrobatinis skrydis – sąmoningas skrydžio manevras, kurį atliekant galimi staigūs orlaivio padėties erdvėje pokyčiai, neįprasta padėtis erdvėje arba neįprastas pagreitėjimas; jis nebūtinas per įprastą skrydį ir jo nebūtina mokyti asmenis, norinčius gauti licencijas ar kitas kvalifikacijas nei akrobatinio skraidymo kvalifikacija;

lėktuvas – jėgainės varomas sunkesnis už orą orlaivis su fiksuotais sparnais, kurio keliamoji galia skrendant susidaro dėl sparnus veikiančių aerodinaminių reakcijų;

dvinarės įgulos lėktuvas – tokio tipo lėktuvas, kurį būtina valdyti su antruoju pilotu, kaip nurodyta orlaivio naudojimo vadove ar oro vežėjo pažymėjime;

orlaivis – mašina, kuri atmosferoje laikosi dėl sąveikos su oru, bet ne dėl oro atoveikio nuo žemės paviršiaus;

skraidymo meistriškumas – nuoseklus tinkamų sprendimų priėmimas ir ištobulintų žinių, įgūdžių naudojimas bei atitinkamas elgesys siekiant skrydžio tikslų;

dirižablis – jėgainės varomas lengvesnis už orą orlaivis, išskyrus karšto oro dirižablius, kurie šioje dalyje įtraukti į oro baliono apibrėžtį;

▼M5

kampinis artėjimas tūpti – artėjimas tūpti pagal prietaisus, kai didžiausia leidžiama paklaida arba nuokrypis nuo suplanuoto maršruto išreiškiami kurso nuokrypio rodytuvo (CDI) ar lygiaverčio pilotų kabinos rodytuvo rodyklių nuokrypiu;

▼B

oro balionas – lengvesnis už orą orlaivis be jėgainės, kuris skrenda naudojant dujas ar degikliais kaitinamą orą. Šioje dalyje karšto oro dirižablis, nors ir varomas jėgainės, taip pat laikomas oro balionu;

▼M7 —————

▼B

orlaivių kategorija – orlaivių klasifikavimo pagal nustatytas pagrindines charakteristikas vienetas, pvz., lėktuvas, jėgainės keliamas orlaivis, sraigtasparnis, dirižablis, sklandytuvas, laisvasis oro balionas;

lėktuvų klasė – vienpiločių lėktuvų, kuriems valdyti nereikia atitinkamo tipo kvalifikacijos, klasifikavimo vienetas;

oro balionų klasė – oro balionų klasifikavimo pagal skrendant naudojamas kėlimo priemones vienetas;

komercinis oro transportas – keleivių, krovinių ar pašto krovinių vežimas už užmokestį ar samdos mokestį;

kompetencija – užduočiai pagal nustatytą standartą įvykdyti reikiamų įgūdžių, žinių ir elgsenos derinys;

kompetencijos elementas – užduotis, kurią sudaro jos ribas aiškiai apibrėžiantys pradedamasis ir baigiamasis veiksmai ir kurios rezultatas yra pastebimas;

kompetencijos vienetas – atskira funkcija, kurią sudaro tam tikras kompetencijos elementų skaičius;

antrasis pilotas – pilotas (ne įgulos vadas), pilotuojantis orlaivį, kurį turi valdyti daugiau kaip vienas pilotas; antruoju pilotu nelaikomas pilotas, orlaivyje tik besimokantis skrydžio, kad gautų licenciją ar kvalifikaciją;

maršrutinis skrydis – skrydis nuo išvykimo taško iki atvykimo taško iš anksto suplanuotu maršrutu, taikant standartines navigacijos procedūras;

kreiserinio skrydžio rezervinis antrasis pilotas – pilotas, kuris daugiapiločio skrydžio kreiseriniu etapu, kai skrendama aukščiau nei FL 200, pakeičia antrąjį pilotą ir vykdo jo funkcijas prie vairų;

skrydžio su instruktoriumi laikas – skrydžio laikas arba treniruokliu imituojamo skrydžio pagal prietaisus laikas, kurį tinkamai įgaliotas instruktorius asmenį moko skraidyti;

klaida – skrydžio įgulos veiksmas arba neveikimas, dėl kurio nukrypstama nuo organizacinių ar skrydžio ketinimų ar lūkesčių;

klaidų valdymas – klaidų nustatymo ir ištaisymo procesas taikant atsakomąsias priemones, kuriomis sumažinami ar pašalinami klaidų padariniai ir sumažinama klaidų ar nepageidaujamos orlaivio būklės tikimybė;

viso skrydžio imituoklis (FFS) – konkretaus tipo ar markės, modelio ir serijos orlaivio įgulos kabinos realaus dydžio kopija, įskaitant visą įrangą ir kompiuterines programas, būtinas orlaivio veiksmams ant žemės ar skrydžiui imituoti, taip pat vaizdo sistemą, kuria galima matyti vaizdą iš kabinos skrendant, ir judėjimo imitavimo sistemą;

skrydžio laikas: skrydžio lėktuvu, motorizuotuoju turo sklandytuvu ir jėgainės keliamu orlaiviu laikas – bendras laikas nuo momento, kai orlaivis pirmą kartą pajuda, ketindamas kilti, iki momento, kai jis, baigęs skrydį, galutinai sustoja; skrydžio sraigtasparniu laikas – visas laikas nuo momento, kai pradeda suktis sraigtasparnio keliamųjų sraigtų mentės, iki momento, kai jis, baigęs skrydį, galutinai sustoja, ir nustoja suktis keliamųjų sraigtų mentės; skrydžio dirižabliu laikas – visas laikas nuo momento, kai dirižablis atkabinamas nuo stiebo, kad pakiltų, iki momento, kai jis, baigęs skrydį, galutinai sustoja ir yra pritvirtinamas prie stiebo; skrydžio sklandytuvu laikas – visas laikas nuo momento, kai sklandytuvas pradeda riedėti, ketindamas kilti, iki momento, kai jis, baigęs skrydį, galutinai sustoja; skrydžio oro balionu laikas – visas laikas nuo momento, kai oro baliono krepšys kildamas atsiplėšia nuo žemės, iki momento, kai jis, baigęs skrydį, galutinai sustoja;

skrydžio pagal skrydžio pagal prietaisus taisykles (IFR) laikas – visas skrydžio laikas, kurį orlaivis valdomas pagal skrydžio pagal prietaisus taisykles;

skrydžio treniruoklis (FTD) – konkretaus tipo orlaivio prietaisų, įrangos, prietaisų skydų ir vairų realaus dydžio kopijos atviroje arba uždaroje įgulos kabinoje, įskaitant visą įrangą ir kompiuterines programas, būtinas, kad treniruoklyje įdiegtos sistemos imituotų orlaivį ant žemės ar skrendantį. Judėjimo imitavimo ar vaizdo sistemų įrengti nebūtina, išskyrus 2 ir 3 lygio sraigtasparnius imituojančius FTD, kuriuose būtina įrengti vaizdo sistemas;

skrydžio ir navigacijos procedūrų treniruoklis (FNPT) – mokymo įrenginys, imituojantis įgulos kabinos ar pilotų kabinos aplinką, įskaitant visą įrangą ir kompiuterines programas, būtinas atitinkamo tipo ar klasės orlaivio skrydžiui imituoti, kad sistemos veiktų kaip orlaivyje;

oro balionų grupė – oro balionų klasifikavimo pagal oro baliono kupolo dydį ar tūrį vienetas;

sraigtasparnis – sunkesnis už orą orlaivis, kuris skrisdamas iš esmės laikosi dėl oro sąveikos su vienu ar keliais jėgainės ant daugiau ar mažiau vertikalių ašių sukamais keliamaisiais sraigtais;

realaus skrydžio pagal prietaisus laikas – laikas, per kurį pilotas valdo skrendantį orlaivį tik vadovaudamasis prietaisais;

treniruokliu imituojamo skrydžio pagal prietaisus laikas – laikas, kurį pilotas imituojamo skrydžio treniruokliu (FSTD) mokomas atlikti imituojamąjį skrydį pagal prietaisus;

skrydžio pagal prietaisus laikas – skrydžio pagal prietaisus laikas arba treniruokliu imituojamo skrydžio pagal prietaisus laikas;

▼M5

ilginis artėjimas tūpti – artėjimas tūpti pagal prietaisus, kai didžiausia leidžiama paklaida arba šoninis nuokrypis nuo suplanuoto maršruto išreiškiami ilgio vienetais, pvz., jūrmylėmis;

LNAV – šoninė navigacija;

LPV – radijo švyturio veikimas su vertikaliaisiais orientyrais;

▼B

daugiapilotis skrydis: daugiapilotis skrydis lėktuvu – skrydis daugiapiločiu ar vienpiločiu lėktuvu, kuriam reikia bent dviejų pilotų, veikiančių kaip sąveiki daugianarė įgula; daugiapilotis skrydis sraigtasparniu – skrydis daugiapiločiu sraigtasparniu, kuriam reikia bent dviejų pilotų, veikiančių kaip sąveiki daugianarė įgula.

daugianarės įgulos sąveika (MCC) – skrydžio įgulos kaip tarpusavyje bendradarbiaujančių narių komandos, kuriai vadovauja įgulos vadas, sąveika;

daugiapilotis orlaivis: daugiapilotis lėktuvas – lėktuvas, sertifikuotas skraidyti ne mažiau kaip dviejų pilotų įgulai; daugiapilotis sraigtasparnis, dirižablis ar jėgainės keliamas orlaivis – tokio tipo orlaivis, kurį būtina valdyti su antruoju pilotu, kaip nurodyta orlaivio naudojimo vadove, oro vežėjo pažymėjime ar lygiaverčiame dokumente;

naktis – laikas nuo civilinių sutemų pabaigos iki civilinės aušros pradžios arba valstybės narės paskirtos atitinkamos institucijos nustatytas kitas laikas nuo saulėlydžio iki saulėtekio;

kiti treniruokliai (OTD) – pagalbinės treniravimo priemonės, išskyrus skrydžio imituoklius, skrydžio treniruoklius ar skrydžio ir navigacijos procedūrų treniruoklius, suteikiančios galimybę treniruotis, kai nereikia visos įgulos kabinos aplinkos;

▼M5

nustatytų charakteristikų navigacija (PBN) – orlaivio, kuriuo vykdomas skrydis ATS maršrutu, artėjimo tūpti pagal prietaisus procedūra ar skrydis nustatytoje oro erdvėje, veikimo charakteristikų reikalavimais grindžiama zonos navigacija;

▼B

užduočių įvykdymo kriterijus – paprastas teiginys, kuriuo įvertinami reikalaujami kompetencijos elemento rezultatai, ir kriterijų, pagal kuriuos vertinama, ar pasiektas reikiamas užduočių įvykdymo lygis, aprašymas;

įgulos vadas (PIC) – vadovauti paskirtas pilotas, atsakingas už skrydžio saugą;

prižiūrimas įgulos vadas (PICUS) – antrasis pilotas, kuris, prižiūrimas įgulos vado, vykdo įgulos vado pareigas ir funkcijas;

jėgainės keliamas orlaivis – orlaivis, kurį vertikaliai kelia ir skraidina/skrendant kelia kintamosios geometrijos keliamieji sraigtai arba varikliai/varomieji įrenginiai, pritaisyti prie korpuso ar sparnų ar įrengti jų viduje;

motorizuotasis sklandytuvas – orlaivis, kuriame įrengti vienas ar daugiau variklių ir kurio charakteristikos varikliams neveikiant yra tokios pačios, kaip sklandytuvo;

pilotas mėgėjas – pilotas, turintis licenciją, kuria draudžiama pilotuoti orlaivį, kai už skrydį yra mokamas atlyginimas, išskyrus šioje dalyje nurodytą mokymo ar egzaminavimo veiklą;

kvalifikacijos patikrinimas – įgūdžių parodymas kvalifikacijoms pratęsti ar atnaujinti, įskaitant tokį egzaminą žodžiu, kokio gali reikėti;

atnaujinimas (pvz., kvalifikacijos ar pažymėjimo) – administracinis veiksmas, kuriuo, pasibaigus kvalifikacijos ar pažymėjimo galiojimo laikui, siekiama nustatytam laikotarpiui atnaujinti atitinkama kvalifikacija ar pažymėjimu suteiktas teises ir kuris priklauso nuo nustatytų reikalavimų įgyvendinimo;

pratęsimas (pvz., kvalifikacijos ar pažymėjimo) – administracinis veiksmas kvalifikacijos ar pažymėjimo galiojimo metu, kuriuo kvalifikacijos ar pažymėjimo turėtojui leidžiama nustatytu laikotarpiu toliau naudotis kvalifikacija ar pažymėjimu suteikiamomis teisėmis ir kuris priklauso nuo nustatytų reikalavimų įgyvendinimo;

▼M5

RNP APCH – artėjimo tūpti pagal prietaisus operacijų PBN specifikacija;

RNP APCH operacija iki LNAV minimumų – dvimatė artėjimo tūpti pagal prietaisus operacija, kurios šoniniai orientyrai grindžiami GNSS vietos nustatymo funkcija;

RNP APCH operacija iki LNAV/VNAV minimumų – trimatė artėjimo tūpti pagal prietaisus operacija, kurios šoniniai orientyrai grindžiami GNSS vietos nustatymu, o vertikaliuosius orientyrus užtikrina Baro VNAV funkcija arba GNSS vietos nustatymo funkcija su SBAS;

RNP APCH operacija iki LPV minimumų – trimatė artėjimo tūpti pagal prietaisus operacija, kurios šoniniai ir vertikalieji orientyrai grindžiami GNSS vietos nustatymo funkcija su SBAS;

RNP AR APCH – navigacijos specifikacija, naudojama vykdant artėjimo tūpti pagal prietaisus operacijas, kurioms būtinas specialusis patvirtinimas;

▼B

maršruto sektorius – skrydis, kurį sudaro kilimas, išvykimas, ne trumpesnis kaip 15 min. kreiserinis skrydis, atvykimas, artėjimas tūpti ir tūpimas;

sklandytuvas – sunkesnis už orą orlaivis, kurio keliamoji jėga skrendant susidaro dėl dinaminės oro sąveikos su fiksuotais keliamaisiais paviršiais ir kurio laisvasis skridimas nepriklauso nuo jėgainės;

vienpilotis orlaivis – orlaivis, sertifikuotas skraidyti vienam pilotui;

įgūdžių patikrinimas – įgūdžių parodymas siekiant gauti licenciją ar kvalifikaciją, įskaitant tokį egzaminą žodžiu, kokio gali reikėti;

savarankiško skrydžio laikas – skrydžio, per kurį pilotas mokinys orlaivyje yra vienas, laikas;

pilotas mokinys įgulos vadas (SPIC) – pilotas mokinys, kuris per skrydį su jį stebinčiu instruktoriumi, nedarančiu įtakos orlaivio skrydžiui ir jo nevaldančiu, vykdo įgulos vado funkcijas;

grėsmė – ne dėl skrydžio įgulos veiksmų įvykstantys įvykiai ar klaidos, dėl kurių valdymas tampa sudėtingesnis ir dėl kurių būtina imtis tinkamų veiksmų, kad nebūtų peržengta saugos riba;

grėsmės valdymas – grėsmių nustatymo ir reagavimo į jas procesas taikant atsakomąsias priemones, kuriomis sumažinami arba pašalinami grėsmių padariniai ir sumažinama klaidų ar nepageidaujamos orlaivio būklės tikimybė;

▼M5

trimatė (3D) artėjimo tūpti pagal prietaisus operacija – artėjimo tūpti pagal prietaisus operacija, vykdoma naudojant ir šoninius, ir vertikaliuosius navigacijos orientyrus;

▼B

motorizuotasis turo sklandytuvas (TMG) – specialios klasės motorizuotasis sklandytuvas su įmontuotu neįtraukiamu varikliu ir neįtraukiamu oro sraigtu. Jis turi galėti atsiplėšti nuo žemės ir kilti varomas savo jėgainės pagal jo naudojimo vadovą;

▼M5

dvimatė (2D) artėjimo tūpti pagal prietaisus operacija – artėjimo tūpti pagal prietaisus operacija, vykdoma naudojant tik šoninius navigacijos orientyrus;

▼B

orlaivio tipas – orlaivių, kuriems valdyti reikia atitinkamo tipo kvalifikacijos, klasifikavimo vienetas, kaip nurodyta pagal 21 dalį nustatytuose tinkamumo skraidyti duomenyse; šiam klasifikavimo vienetui priklauso visi tos pačios pagrindinės konstrukcijos orlaiviai, įskaitant visas jų modifikacijas, išskyrus tas, dėl kurių pasikeičia valdymo ar skrydžio charakteristikos;

▼M5

VNAV – vertikalioji navigacija.

▼M3

FCL.015 Prašymų teikimas, licencijų bei pažymėjimų išdavimas, pratęsimas bei atnaujinimas ir kvalifikacijų suteikimas, pratęsimas bei atnaujinimas

▼B

a) Prašymas išduoti piloto licenciją ar atitinkamą pažymėjimą, suteikti atitinkamas kvalifikacijas ir juos pratęsti ar atnaujinti pateikiamas kompetentingai institucijai, kuri nustato prašymo formą ir pateikimo būdą. Su prašymu pateikiami įrodymai, kad prašymo teikėjas atitinka šioje arba medicinos reikalavimų dalyje nustatytus licencijos ar pažymėjimo išdavimo, atitinkamų kvalifikacijų ir patvirtinimų suteikimo ir jų pratęsimo ar atnaujinimo reikalavimus.

b) Kompetentinga institucija licencijoje ar pažymėjime patvirtina kiekvieną licencija, kvalifikacija ar pažymėjimu suteiktų teisių apribojimą ar išplėtimą.

c) Asmuo jokiu metu negali turėti daugiau kaip vienos pagal šią dalį išduotos konkrečios kategorijos orlaivio piloto licencijos.

d) Prašymas išduoti kitos kategorijos orlaivio piloto licenciją ar papildomus pažymėjimus arba suteikti papildomas kvalifikacijas, taip pat juos iš dalies keisti, pratęsti ar atnaujinti teikiamas pirmąją piloto licenciją išdavusiai kompetentingai institucijai, išskyrus atvejus, kai pilotas paprašo pakeisti kompetentingą instituciją, o jo licencijų išdavimo ir medicininius dokumentus perduoti kitai kompetentingai institucijai.

▼M3

FCL.020 Pilotas mokinys

a) Pilotas mokinys neskraido savarankiškai, išskyrus atvejus, kai tai daryti leidžia ir skrydį prižiūri skrydžio instruktorius.

b) Kad galėtų vykdyti pirmąjį savarankišką skrydį, pilotas mokinys turi būti ne jaunesnis kaip:

1) jei pilotuojamas lėktuvas, sraigtasparnis ir dirižablis – 16 metų;

2) jei pilotuojamas sklandytuvas ir oro balionas – 14 metų.

FCL.025 Teorijos egzaminai, kuriuos išlaikius išduodamos licencijos ir suteikiamos kvalifikacijos

▼B

a) Prašymo teikėjo pareigos

▼M3

1. Prašymo teikėjas, norintis gauti konkrečią licenciją ar kvalifikaciją, laiko visą ciklą teorijos egzaminų, už kuriuos atsakinga viena valstybė narė.

▼M7

2. Prašymo teikėjai laiko teorijos egzaminą tik tuo atveju, jei už jų mokymą atsakinga deklaruotoji mokymo organizacija (DTO) arba patvirtinta mokymo organizacija (ATO) rekomenduoja tą egzaminą laikyti ir jei jie pakankamai gerai baigia atitinkamas teorijos mokymo kurso dalis.

3. DTO arba ATO rekomendacija galioja 12 mėnesių. Jei prašymo teikėjas per šios rekomendacijos galiojimo laiką nebando laikyti bent vieno teorijos egzamino, sprendimą dėl tolesnio mokymo priima DTO arba ATO, atsižvelgdama į prašymo teikėjo poreikius.

▼B

b) Egzamino išlaikymo kriterijai

▼M3

1. Teorijos egzaminas laikomas išlaikytu, jei prašymo teikėjas gauna bent 75 % konkrečiam egzaminui nustatytų balų. Klaidos nėra vertinamos.

▼B

2. Jei šioje dalyje nenustatyta kitaip, laikoma, kad prašymo teikėjas sėkmingai išlaikė teorijos egzaminą, būtiną atitinkamai piloto licencijai ar kvalifikacijai gauti, jei per 18 mėnesių nuo kalendorinio mėnesio, kurį pirmą kartą laikė egzaminą, pabaigos jis išlaikė visus būtinus egzaminus.

▼M7

3. Jei prašymo teikėjas neišlaiko vieno iš teorijos egzaminų per keturis bandymus arba neišlaiko visų egzaminų per šešias sesijas ar per 2 papunktyje nurodytą laikotarpį, jis pakartotinai laiko visą egzaminų ciklą.

Prieš pakartotinai laikydamas teorijos egzaminus prašymo teikėjas toliau mokosi DTO arba ATO. Reikiamo mokymo apimtį ir sritį nustato DTO arba ATO, atsižvelgdama į prašymo teikėjo poreikius.

▼M7 —————

▼B

c) Galiojimo laikotarpis

1. Sėkmingai išlaikyti teorijos egzaminai galioja šį laiką:

i) egzaminai, laikomi lengvojo orlaivio piloto, piloto mėgėjo, sklandytuvo piloto ar oro baliono piloto licencijai gauti, galioja 24 mėn.;

▼M3

ii) egzaminai, laikomi komercinės aviacijos piloto licencijai, skrydžio pagal prietaisus kvalifikacijai (IR) arba maršrutinio skrydžio pagal prietaisus kvalifikacijai (EIR) gauti, galioja 36 mėn.;

▼B

iii) i ir ii papunkčiuose nurodyti laikotarpiai skaičiuojami nuo dienos, kai pilotas sėkmingai išlaiko teorijos egzaminą pagal b punkto 2 papunktį.

2. Išlaikyti teorijos egzaminai avialinijų transporto piloto licencijai (ATPL) gauti galioja 7 metus nuo toliau nurodytos galutinės galiojimo datos:

i) į licenciją įrašytos IR galiojimo datos; arba

ii) jei išduodama sraigtasparnio piloto licencija, į licenciją įrašytos sraigtasparnio tipo kvalifikacijos galiojimo datos.

FCL.030 Praktinių įgūdžių patikrinimas

a) Prieš laikydamas įgūdžių patikrinimo egzaminą licencijai, kvalifikacijai ar pažymėjimui gauti, prašymo teikėjas turi būti išlaikęs būtiną teorijos egzaminą, išskyrus tuo atveju, kai prašymo teikėjas mokosi pagal integruotąjį skrydžio mokymo kursą. Bet kokiu atveju prieš laikant įgūdžių patikrinimo egzaminus visada turi būti baigtas teorijos mokymas.

b) Už mokymą atsakinga organizacija arba asmuo prašymo teikėjui baigus mokymą rekomenduoja laikyti įgūdžių patikrinimo egzaminą, išskyrus tuo atveju, kai išduodama avialinijų transporto piloto licencija. Egzaminuotojui pateikiami mokymo dokumentai.

FCL.035 Skrydžio laiko ir teorijos žinių įskaitymas

a) Skrydžio laiko įskaitymas

▼M3

1. Jei šioje dalyje nenustatyta kitaip, skrydžio laikas, įskaitomas išduodant licenciją ar pažymėjimą arba suteikiant kvalifikaciją, turi būti išskraidytas tos pačios kategorijos orlaiviu, kurio valdymo licenciją, pažymėjimą ar kvalifikaciją siekiama gauti.

2. Įskaitomas toliau nurodytas įgulos vado arba piloto mokinio įgulos vado skrydžio laikas.

i) į bendrą skrydžio laiką, kurį reikia būti išskraidžius norint gauti licenciją, kvalifikaciją ar pažymėjimą, įskaitomas visas prašymo išduoti licenciją ar pažymėjimą arba suteikti kvalifikaciją teikėjo savarankiško skrydžio laikas, skrydžio su instruktoriumi laikas ar skrydžio vykdant įgulos vado funkcijas laikas;

ii) ATP integruotąjį mokymo kursą baigusiam asmeniui į skrydžio vykdant įgulos vado funkcijas laiką, kurį reikia būti išskraidžius avialinijų transporto piloto licencijai, komercinės aviacijos piloto licencijai ar kelių variklių orlaivio tipo ar klasės kvalifikacijai gauti, leidžiama įskaityti iki 50 valandų skrydžio pagal prietaisus laiko, išskraidyto vykdant piloto mokinio įgulos vado funkcijas;

iii) CPL/IR integruotąjį mokymo kursą baigusiam asmeniui į skrydžio vykdant įgulos vado funkcijas laiką, kurį reikia būti išskraidžius komercinės aviacijos piloto licencijai ir kelių variklių orlaivio tipo ar klasės kvalifikacijai gauti, leidžiama įskaityti iki 50 valandų skrydžio pagal prietaisus laiko, išskraidyto vykdant piloto mokinio įgulos vado funkcijas.

▼M3

3. Skrydžio laikas vykdant antrojo piloto arba PICUS funkcijas. Jei šioje dalyje nenustatyta kitaip, piloto licencijos turėtojui, vykdančiam antrojo piloto ar PICUS funkcijas, į bendrą skrydžio laiką, kurį reikia būti išskraidžius norint gauti aukštesnio lygio piloto licenciją, leidžiama įskaityti visą laiką, išskraidytą vykdant antrojo piloto funkcijas.

▼B

b) Teorijos žinių įskaitymas

▼M3

1. Jei prašymo teikėjas išlaiko teorijos egzaminą avialinijų transporto piloto licencijai gauti, laikoma, kad jis įvykdė teorijos žinių reikalavimus tos pačios orlaivių kategorijos lengvojo orlaivio piloto, piloto mėgėjo, komercinės aviacijos piloto licencijai ir IR bei EIR kvalifikacijoms (išskyrus sraigtasparnio IR bei EIR) gauti.

▼B

2. Jei prašymo teikėjas išlaiko teorijos egzaminą komercinės aviacijos piloto licencijai gauti, laikoma, kad jis įvykdė teorijos žinių reikalavimus tos pačios orlaivių kategorijos lengvojo orlaivio piloto ar piloto mėgėjo licencijai gauti.

3. Jei IR kvalifikacijos turėtojas ar prašymo teikėjas išlaiko atitinkamos kategorijos orlaivio prietaisų teorijos egzaminą, laikoma, kad jis visiškai įvykdė teorijos mokymo ir egzaminų reikalavimus kitos orlaivių kategorijos IR kvalifikacijai gauti.

4. Laikoma, kad piloto licencijos turėtojas yra įvykdęs teorijos mokymo ir egzaminų reikalavimus kitos orlaivių kategorijos piloto licencijai gauti pagal šios dalies 1 priedėlį.

▼M3

5. Nepaisant b punkto 3 papunkčio laikoma, kad gebėjimais pagrįstą modulinį IR(A) kursą baigęs IR(A) turėtojas arba EIR turėtojas visiškai įvykdė kitos kategorijos orlaivio IR teorijos mokymo ir egzaminų reikalavimus tik jei jis taip pat yra baigęs kurso IFR dalies teorijos mokymą ir yra išlaikęs egzaminą IFR kvalifikacijai gauti pagal FCL.720.A. dalies b punkto 2 papunkčio i papunktį.

▼B

Ši nuostata taip pat taikoma prašymo išduoti piloto licenciją teikėjui, sėkmingai išlaikiusiam teorijos egzaminus kitos orlaivių kategorijos piloto licencijai gauti, jei nėra pasibaigęs FCL.025 dalies c punkte nurodytas galiojimo laikotarpis.

FCL.040 Naudojimasis licencija suteikiamomis teisėmis

Naudojimasis licencija suteikiamomis teisėmis priklauso nuo joje įrašytų kvalifikacijų galiojimo, jei taikytina, ir nuo sveikatos pažymėjimo galiojimo.

FCL.045 Įpareigojimas turėti ir pateikti dokumentus

a) Pilotas, naudodamasis licencija suteikiamomis teisėmis, privalo visada nešiotis galiojančią licenciją ir galiojantį sveikatos pažymėjimą.

b) Pilotas taip pat privalo nešiotis asmens tapatybės dokumentą su savo nuotrauka.

c) Kompetentingos institucijos įgaliotam atstovui paprašius, pilotas ar pilotas mokinys nepagrįstai nedelsdamas pateikia patikrinti savo skraidymų knygelę.

d) Pilotas mokinys privalo nešiotis visus savarankiškų maršrutinių skrydžių, kuriuos jam buvo leista vykdyti pagal FCL.020 dalies a punktą, įrodymus.

▼M6

e) Pilotas, ketinantis skraidyti už Sąjungos teritorijos ribų orlaiviu, registruotu kitoje valstybėje narėje, negu orlaivių įgulos nario licenciją išdavusi valstybė narė, turi su savimi turėti atspausdintą arba elektroninio formato naujausią ICAO priedą, kuriame nurodytas susitarimo, kuriuo pripažįstamas automatinis licencijų patvirtinimas, ICAO registracijos numeris, ir pateiktas valstybių, kurios yra šio susitarimo šalys, sąrašas.

▼B

FCL.050 Skrydžio laiko registravimas

Pilotas patikimai registruoja išsamią informaciją apie visus savo atliktus skrydžius; registravimo formą ir būdą nustato kompetentinga institucija.

FCL.055 Kalbos mokėjimas

a) Bendrosios nuostatos. Lėktuvo, sraigtasparnio, jėgainės keliamo orlaivio ir dirižablio pilotas, kuriam privaloma naudotis radijo telefonu, negali naudotis savo licencija ir kvalifikacija suteikiamomis teisėmis, jei jo licencijoje nėra anglų ar kitos kalbos, vartojamos su skrydžiu susijusiems radijo pranešimams perduoti, mokėjimo patvirtinimo. Šiuo patvirtinimu turi būti nurodyta kalba, jos mokėjimo lygis ir galiojimo data.

b) Prašymo patvirtinti kalbos mokėjimą teikėjas pagal šios dalies 2 priedėlį turi įrodyti, kad jo kalbos mokėjimas frazeologijos ir kalbos aiškumo požiūriu atitinka bent darbinį kalbos vartojimo lygį. Šiuo tikslu prašymo teikėjas turi įrodyti gebąs: 1. veiksmingai bendrauti balso perdavimo priemonėmis ir tiesiogiai; 2. tiksliai ir aiškiai bendrauti bendromis ir su darbu susijusiomis temomis; 3. naudoti tinkamas bendravimo strategijas keičiantis informacija ir siekiant atpažinti bei spręsti bendrus ar su darbu susijusius nesusipratimus; 4. sėkmingai rasti išeitį sudėtingais kalbiniais atvejais, kai kasdieniame darbe arba vykdant įprastą bendravimo užduotį įvykiai komplikuojasi arba pakrypsta netikėta linkme; ir 5. kalbėti aviacijos bendruomenei suprantamu dialektu arba su suprantamu akcentu.

c) Pilotų, išskyrus pagal šios dalies 2 priedėlį įrodžiusius, kad jų kalbos mokėjimas yra eksperto lygio, kalbos mokėjimo patvirtinimas vertinamas: 1. kas 4 metus, jei įrodyta, kad kalbos mokėjimas yra darbinio kalbos vartojimo lygio; arba 2. kas 6 metus, jei įrodyta, kad kalbos mokėjimas yra tobulo kalbos mokėjimo lygio.

▼M3

d) Specialieji reikalavimai skrydžio pagal prietaisus kvalifikacijos (IR) arba maršrutinio skrydžio pagal prietaisus kvalifikacijos (EIR) turėtojui. Nepažeidžiant pirmesnių papunkčių, IR arba EIR kvalifikacijos turėtojas įrodo mokąs anglų kalbą taip, kad: ▼B 1. galėtų suprasti visą informaciją, būtiną visiems skrydžio etapams, įskaitant pasirengimą skrydžiui, įvykdyti; 2. galėtų naudoti radijo telefoniją visuose skrydžio etapuose, įskaitant avarines situacijas; 3. galėtų bendrauti su kitais įgulos nariais per visus skrydžio etapus, įskaitant pasirengimą skrydžiui.

▼M3

e) IR arba EIR kvalifikacijos turėtojo kalbos mokėjimas ir anglų kalbos vartojimo įgūdžiai įrodomi taikant kompetentingos institucijos nustatytą vertinimo metodą.

▼B

FCL.060 Naujausia patirtis

a) Oro balionas. Pilotas oro balionu nevykdo komercinių skrydžių ir neveža keleivių, jei jis per paskutines 180 dienų neatliko: 1. bent 3 skrydžių kaip oro baliono pilotas, iš kurių bent vienas skrydis buvo atitinkamos klasės ir grupės oro balionu; arba 2. 1 skrydžio atitinkamos klasės ir grupės oro balionu, prižiūrimas instruktoriaus, kurio kvalifikacija atitinka J skyriuje nurodytus reikalavimus.

b) Lėktuvai, sraigtasparniai, jėgainės keliami orlaiviai, dirižabliai ir sklandytuvai. Pilotas nevykdo komercinių skrydžių ir neveža keleivių orlaiviu: 1. kaip įgulos vadas ar antrasis pilotas, jei to paties tipo ar klasės orlaiviu nepakilo, nepriartėjo tūpti ir nenutūpė arba neatliko šių manevrų to tipo ar klasės orlaivį atitinkančiu FFS bent 3 kartus per paskutines 90 dienų. 3 kartus turi būti pakylama ir nutupiama vykdant daugiapilotį arba vienpilotį skrydį, priklausomai nuo pilotui suteiktų teisių; ir 2. kaip skrydžio naktį įgulos vadas, jei jis: i) to paties tipo ar klasės orlaiviu nepakilo, nepriartėjo tūpti ir nenutūpė naktį arba neatliko šių manevrų nakties sąlygomis to tipo ar klasės orlaivį atitinkančiu FFS bent 1 kartą per paskutines 90 dienų; arba ii) neturi IR kvalifikacijos; ▼M3 3. kaip kreiserinio skrydžio rezervinis antrasis pilotas, jei jis: i) neįvykdė b punkto 1 papunktyje nurodytų reikalavimų; arba ii) per paskutines 90 dienų to paties tipo ar klasės orlaiviu kaip kreiserinio skrydžio rezervinis pilotas neperskrido bent 3 sektorių; arba iii) nedalyvavo skrydžio įgūdžių atnaujinimo ir kvalifikacijos kėlimo mokyme FFS ne rečiau kaip kas 90 dienų. Šį kvalifikacijos kėlimo mokymą galima derinti su atitinkamuose ORO dalies reikalavimuose nurodytu operatoriaus kvalifikacijos kėlimo mokymu. ▼B 4. jei pilotas turi teisę valdyti daugiau kaip vieno tipo lėktuvus su panašiomis valdymo ir eksploatavimo charakteristikomis, 3 kilimai, artėjimai tūpti ir tūpimai, kurių reikalaujama 1 punkte, gali būti atlikti kaip apibrėžta pagal 21 dalį nustatytuose tinkamumo skraidyti duomenyse; 5. jei pilotas turi teisę valdyti daugiau kaip vieno tipo nesudėtingus sraigtasparnius su panašiomis valdymo ir veikimo charakteristikomis, kaip apibrėžta pagal 21 dalį nustatytuose tinkamumo skraidyti duomenyse, 3 kilimai, artėjimai tūpti ir tūpimai, kurių reikalaujama 1 punkte, gali būti atlikti tik vieno tipo sraigtasparniu, jei per paskutinius 6 mėnesius kiekvieno tipo sraigtasparniu pilotas išskraidė bent 2 valandas.

c) Specialieji komercinio oro transporto reikalavimai: 1. Komercinio oro transporto atveju b punkto 1 ir 2 papunkčiuose nurodytas 90 dienų laikotarpis gali būti pratęstas daugiausia iki 120 dienų, jei pilotas vykdo skrydžius atitinkamu maršrutu prižiūrimas orlaivio tipo kvalifikacijos instruktoriaus ar egzaminuotojo. 2. Jei pilotas neatitinka 1 papunktyje nurodyto reikalavimo, jis gali naudotis savo teisėmis tik atlikęs mokomąjį skrydį orlaiviu ar orlaivio, kuris bus naudojamas, tipą atitinkančiu FFS bent pagal b punkto 1 ir 2 papunkčiuose nurodytus reikalavimus.

▼M4

FCL.065 60 metų amžiaus ir vyresnių komercinio oro transporto piloto licencijos turėtojų teisių apribojimas

a) 60–64 metų. Lėktuvai ir sraigtasparniai. Piloto licencijos turėtojas, kuriam sukako 60 m., negali būti komercinio oro transporto orlaivio pilotas, išskyrus kaip daugianarės įgulos pilotas.

b) 65 metų. Piloto licencijos turėtojas, išskyrus oro balionų arba sklandytuvų piloto licencijos turėtojus, kuriam sukako 65 m., negali būti komercinio oro transporto orlaivio pilotas.

c) 70 metų. Oro balionų arba sklandytuvų piloto licencijos turėtojas, kuriam sukako 70 m., negali būti komercinio oro transporto oro baliono arba sklandytuvo pilotas.

▼B

FCL.070 Licencijų, kvalifikacijų ir pažymėjimų panaikinimas, jų galiojimo sustabdymas ir apribojimas

a) Jei pilotas neatitinka šios dalies, medicinos reikalavimų dalies ar galiojančių skrydžio reikalavimų, kompetentinga institucija, laikydamasi ARA dalyje nurodytų sąlygų ir tvarkos, gali apriboti ar panaikinti pagal šią dalį išduotas licencijas bei pažymėjimus ir suteiktas kvalifikacijas arba sustabdyti jų galiojimą.

b) Jei piloto licencijos galiojimas sustabdomas arba jei ji panaikinama, jis nedelsdamas grąžina licenciją ar pažymėjimą kompetentingai institucijai.

B SKYRIUS

LENGVOJO ORLAIVIO PILOTO LICENCIJA (LAPL)

1 SKIRSNIS

Bendrieji reikalavimai

FCL.100 LAPL. Mažiausias leistinas amžius

Prašymo išduoti LAPL teikėjas:

a) turi būti ne jaunesnis kaip 17 m., jei nori gauti lėktuvo ar sraigtasparnio piloto licenciją;

b) turi būti ne jaunesnis kaip 16 m., jei nori gauti sklandytuvo ar oro baliono piloto licenciją.

FCL.105 LAPL. Teisės ir sąlygos

a) Bendrosios nuostatos. LAPL turėtojas turi teisę atitinkamos kategorijos orlaiviu kaip įgulos vadas vykdyti neatlygintinus nekomercinius skrydžius.

b) Sąlygos. Prašymo išduoti LAPL teikėjas privalo būti įvykdęs su atitinkama orlaivių kategorija susijusius reikalavimus ir, jei taikoma, su įgūdžiams tikrinti naudojamo orlaivio klase ar tipu susijusius reikalavimus.

FCL.110 LAPL. Tos pačios kategorijos orlaivio piloto licencijos įskaitymas

a) Jei prašymo išduoti LAPL teikėjas turėjo kitą tos pačios kategorijos orlaivio piloto licenciją, laikoma, kad jis visiškai įvykdė reikalavimus, reikalingus tos kategorijos orlaivio LAPL gauti.

b) Nepažeidžiant pirmesnio punkto, pasibaigus licencijos galiojimo laikui prašymo išduoti atitinkamos kategorijos orlaivio LAPL teikėjas privalo išlaikyti įgūdžių patikrinimo egzaminą pagal FCL.125 dalį.

▼M7

FCL.115 LAPL. Mokymo kursas

a) Prašymo išduoti LAPL teikėjas baigia DTO arba ATO rengiamą mokymo kursą.

b) Šį kursą sudaro teorijos mokymas ir skrydžio mokymas, atitinkantys prašomas LAPL teises.

c) Teorijos mokymas ir skrydžio mokymas gali būti baigti kitoje DTO arba ATO nei ta, kurioje prašymo teikėjas pradėjo mokytis.

▼B

FCL.120 LAPL. Teorijos egzaminai

Prašymo išduoti LAPL teikėjas, laikydamas toliau nurodytų dalykų egzaminus, įrodo turįs suteikiamas teises atitinkančio lygio teorijos žinias:

a) bendrieji dalykai:

— oro teisė,

— žmogaus galimybės,

— meteorologija ir

— ryšio priemonės;

b) specialieji dalykai, susiję su skirtingų kategorijų orlaiviais:

— skrydžio principai,

— skrydžių procedūros,

— skrydžio vykdymas ir planavimas,

— bendrosios žinios apie orlaivius ir

— navigacija.

FCL.125 LAPL. Įgūdžių patikrinimas

a) Prašymo išduoti LAPL teikėjas, laikydamas įgūdžių patikrinimo egzaminą, įrodo gebąs vykdyti atitinkamos kategorijos orlaivio įgulos vado funkcijas ir atlikti atitinkamas procedūras ir manevrus taip, kad būtų galima suteikti atitinkamas teises.

b) Prašymo laikyti įgūdžių patikrinimo egzaminą teikėjas turi būti baigęs skrydžio tos pačios klasės ar tipo orlaiviu, koks bus naudojamas per įgūdžių patikrinimo egzaminą, mokymą. Suteikiamos tik tos klasės ar tipo orlaivio, koks buvo naudojamas per įgūdžių patikrinimo egzaminą, valdymo teisės, kol nebus patvirtintos papildomos licencija suteikiamos teisės pagal šį skyrių.

c) Išlaikymo kriterijai 1. Įgūdžių patikrinimo egzaminas suskirstomas į atskiras dalis, atitinkančias visus atitinkamos kategorijos orlaivio, kuriuo skrendama, skrydžio etapus. 2. Jei neišlaikomas kuris nors atitinkamos egzamino dalies elementas, neišlaikoma visa egzamino dalis. Jei prašymo teikėjas neišlaiko tik vienos egzamino dalies, jis perlaiko tik tą dalį. Jei neišlaikoma daugiau kaip viena egzamino dalis, neišlaikomas visas egzaminas. 3. Jei, perlaikant egzaminą pagal 2 papunktį, neišlaikoma bent viena egzamino dalis, įskaitant tas dalis, kurios buvo išlaikytos per pirmesnį bandymą, prašymo teikėjas neišlaiko viso egzamino. 4. Jei per 2 bandymus nepavyksta išlaikyti visų egzamino dalių, vykdomas tolesnis praktinis mokymas.

2 SKYRIUS

Specialieji reikalavimai lėktuvo LAPL gauti. LAPL (A)

FCL.105.A LAPL(A). Teisės ir sąlygos

a) Lėktuvo LAPL turėtojui suteikiama teisė būti vieno stūmoklinio variklio lėktuvo ar motorizuotojo turo sklandytuvo (TMG), kurio didžiausia sertifikuota kilimo masė – 2 000 kg ar mažesnė ir kuris skraidina daugiausia 3 keleivius (orlaivyje niekada negali būti daugiau kaip 4 asmenys), įgulos vadu.

▼M3

b) LAPL(A) turėtojas keleivius skraidina tik tuo atveju, jei gavęs licenciją jis, kaip įgulos vadas, lėktuvu ar TMG išskraidė 10 valandų skrydžio laiko.

▼B

FCL.110.A LAPL(A). Patirties reikalavimai ir įskaitymas

a) Prašymo išduoti LAPL(A) teikėjas turi būti baigęs skrydžio lėktuvu ar TMG bent 30 valandų mokymą, įskaitant bent: 1. 15 valandų skrydžio su instruktoriumi tokios klasės orlaiviu, koks bus naudojamas per įgūdžių patikrinimo egzaminą, laiko; 2. 6 valandas savarankiško skrydžio prižiūrint instruktoriui laiko, įskaitant bent 3 valandas savarankiško maršrutinio skrydžio laiko ir bent 1 ne trumpesnį kaip 150 km (80 jūrmylių) maršrutinį skrydį, per kurį kitame nei išvykimo aerodrome bent 1 kartą nutupiama visiškai sustojant.

▼M7

b) Specialieji reikalavimai LAPL(S) arba SPL, kuria suteikiama teisė skristi ir TMG, turinčiam prašymo teikėjui. LAPL(S) arba SPL, kuria suteikiama teisė skristi ir TMG, turintis prašymo išduoti LAPL(A) teikėjas po leidimo skristi TMG patvirtinimo TMG turi būti išskraidęs bent 21 valandą skrydžio laiko ir įvykdęs FCL.135.A dalies a punkte nurodytus su lėktuvais susijusius reikalavimus.

c) Patirties įskaitymas. Taikant a punkte nurodytus reikalavimus gali būti įskaitoma prašymo teikėjo patirtis, įgyta vykdant įgulos vado funkcijas. Dėl įskaitomos patirties dydžio sprendimą priima DTO arba ATO, kurioje pilotas mokosi pagal mokymo kursą, remdamasi parengiamuoju skrydžio bandymu, tačiau įskaitoma patirtis jokiu būdu: 1) neviršija skrydžių, kuriuos pilotas įvykdė kaip įgulos vadas, bendro laiko; 2) neviršija 50 % a punkte reikalaujamų valandų; 3) neapima a punkto 2 papunktyje nurodyto laiko.

▼B

FCL.135.A LAPL(A). Papildomos teisės valdyti kitos klasės ar varianto lėktuvą

a) LAPL(A) suteikiamos teisės valdyti tik tos klasės ir varianto lėktuvą ar TMG, kuriuo išlaikytas įgūdžių patikrinimo egzaminas. Šis apribojimas gali būti panaikintas, jei pilotas įvykdo šiuos skrydžio kitos klasės orlaiviu reikalavimus: 1. baigia 3 valandų mokymą, įskaitant: i) 10 kilimų ir tūpimų su instruktoriumi; ir ii) 10 savarankiškų kilimų ir tūpimų prižiūrint instruktoriui; 2. išlaiko įgūdžių patikrinimo egzaminą įrodydamas tinkamą naujos klasės orlaivio valdymo praktinių įgūdžių lygį. Per šį įgūdžių patikrinimo egzaminą prašymo teikėjas egzaminuotojui įrodo ir tinkamą teorijos žinių apie kitos klasės orlaivį lygį šiose srityse: i) skrydžių procedūrų; ii) skrydžio vykdymo ir planavimo; iii) bendrųjų žinių apie orlaivius.

b) LAPL turėtojas, prieš pradėdamas naudotis šia licencija suteikiamomis teisėmis valdyti kito varianto lėktuvą nei buvo naudojamas per įgūdžių patikrinimą, baigia skirtumų mokymą ar supažindinamąjį mokymą. Skirtumų mokymas įrašomas į piloto skraidymų knygelę ar lygiavertį dokumentą ir patvirtinamas instruktoriaus parašu.

FCL.140.A LAPL(A). Skrydžio įgūdžių atnaujinimo reikalavimai

a) LAPL(A) turėtojas šia licencija suteikiamomis teisėmis gali naudotis tik tada, jei per paskutinius 24 mėnesius jis, kaip lėktuvo ar TMG pilotas: 1. išskraidė bent 12 valandų skrydžio laiko (įskaitant 12 kilimų ir tūpimų) vykdydamas įgulos vado funkcijas; ir 2. išklausė kvalifikacijos kėlimo mokymą, kurį sudarė bent 1 valanda skrydžio su instruktoriumi bendro laiko.

b) LAPL(A) turėtojas, neįvykdęs a punkte nurodytų reikalavimų: 1. dalyvaujant egzaminuotojui laiko kvalifikacijos patikrinimo egzaminą, kad vėl galėtų naudotis šia licencija suteikiamomis teisėmis; arba 2. išskraido papildomą skrydžio laiką ar papildomai atlieka kilimus ir tūpimus vykdydamas skrydžius su instruktoriumi arba savarankiškus skrydžius prižiūrint instruktoriui, kad įvykdytų a punkto reikalavimus.

3 SKYRIUS

Specialieji reikalavimai sraigtasparnio LAPL gauti. LAPL(H)

FCL.105.H LAPL(H). Teisės

Sraigtasparnio LAPL turėtojui suteikiama teisė būti vieno variklio sraigtasparnio, kurio didžiausia sertifikuota kilimo masė – 2 000 kg ar mažesnė ir kuris skraidina daugiausia 3 keleivius (sraigtasparnyje niekada negali būti daugiau kaip 4 asmenys), įgulos vadu.

FCL.110.H LAPL(H). Patirties reikalavimai ir įskaitymas

a) Prašymo išduoti LAPL(H) teikėjas turi būti išklausęs 40 valandų skrydžio sraigtasparniu mokymą. Iš šių 40 valandų bent 35 valandos turi būti išskraidytos tokio tipo sraigtasparniu, koks bus naudojamas per įgūdžių patikrinimo egzaminą. Skrydžio mokymą sudaro bent: 1. 20 valandų skrydžio su instruktoriumi laiko; ir 2. 10 valandų savarankiško skrydžio prižiūrint instruktoriui laiko, įskaitant bent 5 valandas savarankiško maršrutinio skrydžio laiko ir bent 1 ne trumpesnį kaip 150 km (80 jūrmylių) maršrutinį skrydį, per kurį kitame nei išvykimo aerodrome bent 1 kartą nutupiama visiškai sustojant.

▼M7

b) Patirties įskaitymas. Taikant a punkte nurodytus reikalavimus gali būti įskaitoma prašymo teikėjo patirtis, įgyta vykdant įgulos vado funkcijas. Dėl įskaitomos patirties dydžio sprendimą priima DTO arba ATO, kurioje pilotas mokosi pagal mokymo kursą, remdamasi parengiamuoju skrydžio bandymu, tačiau įskaitoma patirtis jokiu būdu: 1) neviršija skrydžių, kuriuos pilotas įvykdė kaip įgulos vadas, bendro laiko; 2) neviršija 50 % a punkte reikalaujamų valandų; 3) neapima a punkto 2 papunktyje nurodyto laiko.

▼B

FCL.135.H LAPL(H). Papildomos teisės valdyti kitos klasės ar varianto sraigtasparnį

a) LAPL(H) suteikiamos teisės valdyti tik to tipo ar varianto sraigtasparnį, kuriuo išlaikytas įgūdžių patikrinimo egzaminas. Šis apribojimas gali būti panaikintas, kai pilotas: 1. baigia 5 valandų skrydžio mokymą, įskaitant: i) 15 kilimų, artėjimų tūpti ir tūpimų su instruktoriumi; ii) 15 savarankiškų kilimų, artėjimų tūpti ir tūpimų prižiūrint instruktoriui; 2. įgūdžių patikrinimą, kad įrodytų tinkamą praktinių įgūdžių lygį, reikalingą naujo tipo sraigtasparniui valdyti. Per šį įgūdžių patikrinimą prašymo teikėjas egzaminuotojui taip pat įrodo tinkamą teorijos žinių apie kito tipo sraigtasparnį lygį šiose srityse: — skrydžių procedūrų, — skrydžio vykdymo ir planavimo, — bendrųjų žinių apie orlaivius.

b) LAPL(H) turėtojas, pasinaudodamas šia licencija suteikiamomis teisėmis, kito varianto lėktuvą nei tas, kuris buvo naudojamas per įgūdžių patikrinimą, gali valdyti tik tada, kai baigia skirtumų mokymą ar supažindinamąjį mokymą, kaip nustatyta pagal 21 dalį nustatytuose tinkamumo skraidyti duomenyse. Skirtumų mokymas įrašomas į piloto skraidymų knygelę ar lygiavertį dokumentą ir patvirtinamas instruktoriaus parašu.

FCL.140.H LAPL(H). Skrydžio įgūdžių atnaujinimo reikalavimai

a) LAPL(H) turėtojas šia licencija suteikiamomis teisėmis valdyti konkretaus tipo sraigtasparnį gali naudotis tik tuo atveju, jei paskutinius 12 mėnesių jis to tipo sraigtasparniu: 1. kaip įgulos vadas išskraidė bent 6 valandas skrydžio laiko, įskaitant 6 kilimus, artėjimus tūpti ir tūpimus, ir 2. baigė kvalifikacijos kėlimo mokymą, kurį sudarė bent 1 valanda skrydžio su instruktoriumi bendro laiko.

b) LAPL(H) turėtojas, neįvykdęs a punkte nurodytų reikalavimų, privalo: 1. dalyvaujant egzaminuotojui išlaikyti atitinkamos klasės sraigtasparnio kvalifikacijos patikrinimo egzaminą, kad vėl galėtų naudotis šia licencija suteikiamomis teisėmis, arba 2. išskraidyti papildomą skrydžio laiką ar papildomai atlikti kilimus ir tūpimus vykdydamas skrydžius su instruktoriumi arba savarankiškus skrydžius prižiūrint instruktoriui, kad įvykdytų a punkto reikalavimus.

4 SKIRSNIS

Specialieji reikalavimai sklandytuvo LAPL gauti. LAPL(S)

FCL.105.S LAPL(S). Teisės ir sąlygos

a) Sklandytuvo LAPL turėtojui suteikiama teisė būti sklandytuvo ir motorizuotojo sklandytuvo įgulos vadu. Kad ši teisė būtų taikoma TMG, sklandytuvo LAPL turėtojas privalo įvykdyti FCL.135.S dalies reikalavimus.

▼M3

b) LAPL(S) turėtojas keleivius skraidina tik tuo atveju, jei gavęs licenciją jis, kaip įgulos vadas, sklandytuvu ar motorizuotuoju sklandytuvu išskraidė 10 valandų skrydžio laiko arba pakilo 30 kartų.

▼B

FCL.110.S LAPL(S). Patirties reikalavimai ir įskaitymas

a) Prašymo išduoti LAPL(S) teikėjas turi būti baigęs bent 15 valandų skrydžio sklandytuvu ar motorizuotuoju sklandytuvu mokymą, įskaitant bent: 1. 10 valandų skrydžio su instruktoriumi laiko; 2. 2 valandas savarankiško skrydžio prižiūrint instruktoriui laiko; 3. 45 kilimus ir tūpimus; 4. 1 savarankišką ne trumpesnį kaip 50 km (27 jūrmylių) maršrutinį skrydį arba 1 ne trumpesnį kaip 100 km (55 jūrmylių) maršrutinį skrydį su instruktoriumi.

b) Iš a punkte nurodytų 15 valandų 7 valandos gali būti išskraidytos TMG.

▼M7

c) Patirties įskaitymas. Taikant a punkte nurodytus reikalavimus gali būti įskaitoma prašymo teikėjo patirtis, įgyta vykdant įgulos vado funkcijas. Dėl įskaitomos patirties dydžio sprendimą priima DTO arba ATO, kurioje pilotas mokosi pagal mokymo kursą, remdamasi parengiamuoju skrydžio bandymu, tačiau įskaitoma patirtis jokiu būdu: 1) neviršija skrydžių, kuriuos pilotas įvykdė kaip įgulos vadas, bendro laiko; 2) neviršija 50 % a punkte reikalaujamų valandų; 3) neapima a punkto 2, 3 ir 4 papunkčiuose nurodyto laiko.

▼B

FCL.130.S LAPL(S). Išvilkimo būdai

a) LAPL(S) suteikiama teisė naudoti tik tokį išvilkimo būdą, kuris buvo įtrauktas į įgūdžių patikrinimo egzaminą. Šis apribojimas gali būti panaikintas, kai pilotas: 1. bent 10 kartų pakyla su instruktoriumi ir 5 kartus savarankiškai pakyla prižiūrint instruktoriui, kai sklandytuvas išvelkamas suktuvu ar automobiliu; 2. bent 5 kartus pakyla su instruktoriumi ir 5 kartus savarankiškai pakyla prižiūrint instruktoriui, kai sklandytuvas išvelkamas lėktuvu ar pakyla savarankiškai. Savarankiško pakilimo atveju skrydis su instruktoriumi gali būti atliekamas TMG; 3. bent 3 kartus pakyla su instruktoriumi ar savarankiškai pakyla prižiūrint instruktoriui, kai sklandytuvas išvelkamas naudojant tąsųjį lyną (angl. bungee).

b) Atlikti papildomi mokomieji pakilimai registruojami piloto skraidymų knygelėje ir patvirtinami instruktoriaus parašu.

c) Kad išsaugotų teisę naudoti kiekvieną išvilkimo būdą, pilotas per paskutinius 24 mėnesius tuo būdu turi būti pakilęs sklandytuvu bent 5 kartus, išskyrus sklandytuvo išvilkimą naudojant tąsųjį lyną – tuo atveju pilotas turi būti pakilęs tik 2 kartus.

d) Jei pilotas neįvykdo c punkto reikalavimo, norėdamas atnaujinti teises jis papildomai atlikti tam tikrą skaičių kilimų su instruktoriumi ar savarankiškų kilimų prižiūrint instruktoriui.

FCL.135.S LAPL(S). Papildomos teisės valdyti TMG

▼M7

LAPL(S) turėtojui suteikiamos papildomos teisės valdyti TMG tuo atveju, jei pilotas DTO arba ATO:

▼B

a) baigia bent 6 valandų skrydžio TMG mokymą, įskaitant:

1. 4 valandas skrydžio su instruktoriumi laiko;

2. 1 savarankišką ne trumpesnį kaip 150 km (80 jūrmylių) maršrutinį skrydį, per kurį kitame nei išvykimo aerodrome bent 1 kartą nutupiama visiškai sustojant;

b) išlaiko įgūdžių patikrinimo egzaminą, įrodydamas tinkamą praktinių TMG valdymo įgūdžių lygį. Per šį įgūdžių patikrinimo egzaminą prašymo teikėjas egzaminuotojui įrodo turįs ir atitinkamo lygio teorijos žinias apie TMG šiose srityse:

— skrydžio principų,

— skrydžių procedūrų,

— skrydžio vykdymo ir planavimo,

— bendrųjų žinių apie orlaivius,

— navigacijos.

FCL.140.S LAPL(S). Skrydžio įgūdžių atnaujinimo reikalavimai

a) Sklandytuvai ir motorizuotieji sklandytuvai. LAPL(S) turėtojas šia licencija suteikiamomis teisėmis valdyti sklandytuvą ar motorizuotąjį sklandytuvą gali naudotis tik tuo atveju, jei per paskutinius 24 mėnesius jis sklandytuvu ar motorizuotuoju sklandytuvu, išskyrus TMG: 1. kaip įgulos vadas išskraidė bent 5 valandas skrydžio laiko, pakildamas 15 kartų; 2. įvykdė bent 2 mokomuosius skrydžius su instruktoriumi.

b) TMG. LAPL(S) turėtojas šia licencija suteikiamomis teisėmis valdyti TMG gali naudotis tik tuo atveju, jei jis: 1. per paskutinius 24 mėnesius TMG: i) kaip įgulos vadas išskraidė bent 12 valandų skrydžio laiko, pakildamas ir nutūpdamas 12 kartų; ir ii) baigė kvalifikacijos kėlimo mokymą, kurį sudarė bent 1 valanda skrydžio su instruktoriumi bendro laiko; 2. jei LAPL(S) turėtojas taip pat turi teisę valdyti lėktuvą, 1 papunkčio reikalavimai gali būti įvykdyti lėktuvu.

c) Kad LAPL(S) turėtojas, neįvykdęs a arba b punkto reikalavimų, vėl galėtų naudotis savo teisėmis, jis privalo: 1. dalyvaujant egzaminuotojui išlaikyti sklandytuvo ar, jei reikia, TMG kvalifikacijos patikrinimo egzaminą; arba 2. išskraidyti papildomą skrydžio laiką ar atlikti papildomus kilimus ir tūpimus vykdydamas skrydžius su instruktoriumi arba savarankiškus skrydžius prižiūrint instruktoriui, kad įvykdytų a arba b punkto reikalavimus.

5 SKIRSNIS

Specialieji reikalavimai oro baliono LAPL gauti. LAPL (B)

▼M4

FCL.105.B. LAPL(B). Teisės

Oro baliono LAPL turėtojui suteikiama teisė būti karšto oro baliono arba karšto oro dirižablio, kurių kupolo didžiausias leidžiamasis tūris – 3 400 m3, arba dujų baliono, kurio didžiausias leidžiamasis kupolo tūris – 1 260 m3, kuriais skraidinami ne daugiau kaip 3 keleiviai (oro balionu niekada negali skristi daugiau kaip 4 asmenys), įgulos vadu.

▼M3

FCL.110.B LAPL(B). Patirties reikalavimai ir įskaitymas

▼B

a) Prašymo išduoti LAPL(B) teikėjas turi būti baigęs bent 16 valandų skrydžio tos pačios klasės oro balionu mokymą, įskaitant bent: 1. 12 valandų skrydžio su instruktoriumi laiko; 2. 10 pripūtimų ir 20 kilimų bei tūpimų ir 3. 1 bent 30 min. trukmės savarankišką skrydį prižiūrint instruktoriui.

▼M7

b) Patirties įskaitymas. Taikant a punkte nurodytus reikalavimus gali būti įskaitoma prašymo teikėjo patirtis, įgyta vykdant oro baliono įgulos vado funkcijas. Dėl įskaitomos patirties dydžio sprendimą priima DTO arba ATO, kurioje pilotas mokosi pagal mokymo kursą, remdamasi parengiamuoju skrydžio bandymu, tačiau įskaitoma patirtis jokiu būdu: 1) neviršija skrydžių, kuriuos pilotas atliko kaip oro baliono įgulos vadas, bendro laiko; 2) neviršija 50 % a punkte reikalaujamų valandų; 3) neapima a punkto 2 ir 3 papunkčiuose nurodyto laiko.

▼B

FCL.130.B LAPL(B). Papildomos teisės vykdyti skrydžius pririšamuoju oro balionu

a) LAPL(B) suteikiamos teisės vykdyti skrydžius tik nepririšamuoju oro balionu. Šis apribojimas gali būti panaikintas, kai pilotas įvykdo bent 3 mokomuosius skrydžius pririšamuoju oro balionu.

b) Baigtas papildomas mokymas įrašomas į piloto skraidymų knygelę ir patvirtinamas instruktoriaus parašu.

c) Kad išsaugotų šią teisę, pilotas per paskutinius 24 mėnesius turi būti atlikęs bent 2 skrydžius pririšamuoju oro balionu.

d) Jei pilotas neįvykdo c punkto reikalavimo, norėdamas atnaujinti teises jis papildomai atlieka tam tikrą skaičių skrydžių pririšamuoju oro balionu su instruktoriumi ar savarankiškų skrydžių prižiūrint instruktoriui.

FCL.135.B LAPL(B). Papildomos teisės valdyti kitos klasės oro balioną

▼M7

LAPL(B) suteikiamos teisės valdyti tik tos klasės oro balioną, kuriuo buvo išlaikytas įgūdžių patikrinimo egzaminas. Šis apribojimas gali būti panaikintas, kai pilotas kitos klasės oro balionu DTO arba ATO:

▼B

a) įvykdo bent 5 skrydžius su instruktoriumi; arba

b) išskraido bent 5 valandas skrydžio su instruktoriumi laiko tuo atveju, jei karšto oro baliono LAPL(B) turėtojas nori įgyti teisę valdyti karšto oro dirižablį; ir

c) išlaiko bent įgūdžių patikrinimo egzaminą, per kurį egzaminuotojui įrodo turįs tinkamo lygio teorijos žinias apie kitos klasės oro balioną šiose srityse:

— skrydžio principų,

— skrydžių procedūrų,

— skrydžio vykdymo ir planavimo; ir

— bendrųjų žinių apie orlaivius.

FCL.140.B LAPL(B). Skrydžio įgūdžių atnaujinimo reikalavimai

a) LAPL(B) turėtojas savo licencija suteikiamomis teisėmis gali naudotis tik tuo atveju, jei jis per paskutinius 24 mėnesius vienos klasės oro balionais: 1. kaip įgulos vadas išskraidė bent 6 valandas skrydžio laiko, 10 kartų pakildamas ir nutūpdamas; ir 2. įvykdė 1 mokomąjį skrydį su instruktoriumi; 3. be to, jei pilotas, turintis daugiau kaip vienos klasės oro baliono valdymo kvalifikaciją, nori šia teise naudotis ir valdyti kitos klasės oro balioną, per paskutinius 24 mėnesius tos klasės oro balionu jis turi būti išskraidęs bent 3 valandas skrydžio laiko, 3 kartus pakildamas ir nutūpdamas.

b) LAPL(B) turėtojas, neįvykdęs a punkto reikalavimų, norėdamas vėl naudotis savo teisėmis, privalo: 1. dalyvaujant egzaminuotojui išlaikyti atitinkamos klasės oro baliono valdymo kvalifikacijos patikrinimo egzaminą; arba 2. išskraidyti papildomą skrydžio laiką ar atlikti papildomus kilimus ir tūpimus vykdydamas skrydžius su instruktoriumi arba savarankišku skrydžius prižiūrint instruktoriui, kad įvykdytų a punkto reikalavimus.

C SKYRIUS

PILOTO MĖGĖJO LICENCIJA (PPL), SKLANDYTUVO PILOTO LICENCIJA (SPL) IR ORO BALIONO PILOTO LICENCIJA (BPL)

1 SKIRSNIS

Bendrieji reikalavimai

FCL.200 Mažiausias leistinas amžius

a) Prašymo išduoti PPL teikėjas turi būti ne jaunesnis kaip 17 m.;

b) Prašymo išduoti BPL ar SPL teikėjas turi būti ne jaunesnis kaip 16 m.

FCL.205 Sąlygos

Prašymo išduoti PPL teikėjas privalo įvykdyti H skyriuje nurodytus per įgūdžių patikrinimo egzaminą naudojamo orlaivio klasės ar tipo kvalifikacijos reikalavimus.

▼M7

FCL.210 Mokymo kursas

a) Prašymo išduoti BPL, SPL ar PPL teikėjas privalo baigti DTO arba ATO rengiamą mokymo kursą.

b) Šį kursą sudaro teorijos mokymas ir skrydžio mokymas, atitinkantys prašomas BPL, SPL ar PPL teises.

c) Teorijos mokymas ir skrydžio mokymas gali būti baigti kitoje DTO arba ATO nei ta, kurioje prašymo teikėjas pradėjo mokytis.

▼B

FCL.215 Teorijos egzaminas

Prašymo išduoti BPL, SPL ar PPL teikėjas per toliau nurodytų dalykų egzaminus privalo įrodyti turįs suteikiamas teises atitinkančio lygio teorijos žinias:

a) bendrieji dalykai:

— oro teisė,

— žmogaus galimybės,

— meteorologija ir

— ryšio priemonės;

b) specialieji dalykai, susiję su skirtingų kategorijų orlaiviais:

— skrydžio principai,

— skrydžių procedūros,

— skrydžio vykdymas ir planavimas,

— bendrosios žinios apie orlaivius ir

— navigacija.

FCL.235 Įgūdžių patikrinimas

a) Prašymo išduoti BPL, SPL ar PPL teikėjas, išlaikydamas įgūdžių patikrinimo egzaminą, įrodo gebąs vykdyti atitinkamos kategorijos orlaivio įgulos vado funkcijas ir atlikti atitinkamas procedūras ir manevrus taip, kad būtų galima suteikti atitinkamas teises.

b) Prašymo laikyti įgūdžių patikrinimo egzaminą teikėjas privalo būti išklausęs skrydžio tos pačios klasės ar tipo orlaiviu ar tos pačios grupės oro balionu, koks bus naudojamas per įgūdžių patikrinimą, mokymą.

c) Išlaikymo kriterijai 1. Įgūdžių patikrinimo egzaminas suskirstomas į atskiras dalis, atitinkančias visus atitinkamos kategorijos orlaivio, kuriuo skrendama, skrydžio etapus. ▼M3 2. Jei neišlaikomas kuris nors egzamino dalies elementas, neišlaikoma visa egzamino dalis. Jei prašymo teikėjas neišlaiko tik vienos egzamino dalies, jis perlaiko tik tą dalį. Jei neišlaikoma daugiau kaip 1 egzamino dalis, neišlaikomas visas egzaminas. ▼B 3. Jei, perlaikydamas egzaminą pagal 2 papunktį, prašymo teikėjas neišlaiko bent vienos egzamino dalies, įskaitant tas dalis, kurios buvo išlaikytos per pirmesnį bandymą, jis neišlaiko viso egzamino. 4. Jei per 2 bandymus nepavyksta išlaikyti visų egzamino dalių, vykdomas tolesnis mokymas.

2 SKIRSNIS

Specialieji reikalavimai lėktuvo PPL gauti. PPL(A)

FCL.205.A PPL(A). Teisės

a) PPL(A) turėtojas turi teisę kaip įgulos vadas arba antrasis pilotas lėktuvu ar TMG neatlygintinai vykdyti nekomercinius skrydžius.

b) Nepaisant pirmesnio punkto, PPL(A) turėtojas, kuriam suteikta teisė mokyti ar egzaminuoti, gali gauti atlyginimą už: 1. skrydžio mokymą, kurį baigus išduodama LAPL(A) ar PPL(A); 2. įgūdžių patikrinimo ir kvalifikacijos patikrinimo egzaminus, kuriuos išlaikius išduodamos šios licencijos; ▼M3 3. su šiomis licencijomis susijusioms kvalifikacijoms ir pažymėjimams gauti reikiamą mokymą, egzaminus ir patikrinimus. ▼B

FCL.210.A PPL(A). Patirties reikalavimai ir įskaitymas

▼M4

a) Prašymo išduoti PPL(A) teikėjas privalo būti baigęs bent 45 valandų skrydžio lėktuvu arba TMG mokymą (iš tų 45 valandų 5 valandas gali sudaryti mokymas FSTD), įskaitant bent: 1) 25 valandas skrydžio su instruktoriumi laiko ir 2) 10 valandų savarankiško skrydžio prižiūrint instruktoriui laiko, įskaitant bent 5 valandas savarankiško maršrutinio skrydžio laiko, įskaitant bent 1 ne trumpesnį kaip 270 km (150 jūrmylių) maršrutinį skrydį, per kurį 2 kituose nei išvykimo aerodromuose nutupiama visiškai sustojant.

▼M7

b) Specialieji reikalavimai LAPL(A) turinčiam prašymo teikėjui. LAPL(A) turintis prašymo išduoti PPL(A) teikėjas po LAPL(A) išdavimo lėktuvu turi būti išskraidęs bent 15 valandų skrydžio laiko, iš kurių bent 10 valandų turi sudaryti skrydžio mokymas, baigtas per DTO arba ATO rengiamą mokymo kursą. Į tą mokymo kursą įtraukiamos bent keturios valandos savarankiško skrydžio prižiūrint instruktoriui laiko, įskaitant bent dvi valandas savarankiško maršrutinio skrydžio laiko, įskaitant bent vieną ne trumpesnį kaip 270 km (150 jūrmylių) maršrutinį skrydį, per kurį dviejuose kituose nei išvykimo aerodromuose nutupiama visiškai sustojant.

c) Specialieji reikalavimai LAPL(S) arba SPL, kuria suteikiama teisė skristi ir TMG, turinčiam prašymo teikėjui. LAPL(S) ar SPL, kuria suteikiama teisė skristi ir TMG, turintis prašymo išduoti PPL(A) teikėjas: 1. po to, kai patvirtinamas LAPL(S) taikymas TMG, turi būti išskraidęs TMG bent 24 valandas skrydžio laiko ir 2. turi būti baigęs bent 15 valandų skrydžio lėktuvu mokymą per DTO arba ATO rengiamą mokymo kursą, įskaitant bent a punkto 2 papunktyje nurodytą laiką.

▼B

d) Patirties įskaitymas. Prašymo teikėjui, turinčiam kitos kategorijos orlaivio (išskyrus oro balioną) piloto licenciją, įskaitoma 10 % (bet ne daugiau kaip 10 valandų) skrydžių šiuo orlaiviu bendro laiko, išskraidyto vykdant įgulos vado funkcijas. Jokiu atveju neįskaitoma a punkto 2 papunktyje nurodyta patirtis.

3 SKIRSNIS

Specialieji reikalavimai sraigtasparnio PPL gauti. PPL(H)

FCL.205.H PPL(H). Teisės

a) PPL(H) turėtojas turi teisę kaip įgulos vadas arba antrasis pilotas sraigtasparniu neatlygintinai vykdyti nekomercinius skrydžius.

b) Nepaisant pirmesnio punkto, PPL(H) turėtojas, kuriam suteikta teisė mokyti ar egzaminuoti, gali gauti atlyginimą už: 1. skrydžio mokymą, kurį baigus išduodama LAPL(H) ar PPL(H); 2. įgūdžių patikrinimo ir kvalifikacijos patikrinimo egzaminus, kuriuos išlaikius išduodamos šios licencijos; ▼M3 3. su šiomis licencijomis susijusioms kvalifikacijoms ir pažymėjimams gauti reikiamą mokymą, egzaminus ir patikrinimus. ▼B

FCL.210.H PPL(H). Patirties reikalavimai ir įskaitymas

a) Prašymo išduoti PPL(H) teikėjas turi būti baigęs bent 45 valandų skrydžio sraigtasparniu mokymą (iš tų 45 valandų 5 valandas gali sudaryti mokymas FNPT ar FFS), įskaitant bent: 1. 25 valandas skrydžio su instruktoriumi laiko; ir 2. 10 valandų savarankiško skrydžio prižiūrint instruktoriui laiko, įskaitant bent 5 valandas savarankiško maršrutinio skrydžio laiko, įskaitant bent 1 ne trumpesnį kaip 185 km (100 jūrmylių) maršrutinį skrydį, per kurį 2 kituose nei išvykimo aerodromuose nutupiama visiškai sustojant; 3. 35 valandos iš 45 valandų skrydžio mokymo turi būti išskraidytos tokio tipo sraigtasparniu, koks naudojamas per įgūdžių patikrinimo egzaminą.

▼M7

b) Specialieji reikalavimai LAPL(H) turinčiam prašymo teikėjui. LAPL(H) turintis prašymo išduoti PPL(H) teikėjas privalo baigti DTO arba ATO rengiamą mokymo kursą. Į tą mokymo kursą įtraukiamos bent penkios valandos skrydžio su instruktoriumi laiko ir bent vienas ne trumpesnis kaip 185 km (100 jūrmylių) savarankiškas maršrutinis skrydis prižiūrint instruktoriui, per kurį dviejuose kituose nei išvykimo aerodromuose nutupiama visiškai sustojant.

▼B

c) Prašymo teikėjui, turinčiam kitos kategorijos orlaivio (išskyrus oro balioną) piloto licenciją, įskaitoma 10 % (bet ne daugiau kaip 6 valandos) skrydžių tuo orlaiviu bendro laiko, išskraidyto vykdant įgulos vado funkcijas. Jokiu atveju neįskaitoma a punkto 2 papunktyje nurodyta patirtis.

4 SKIRSNIS

Specialieji reikalavimai dirižablio PPL gauti. PPL(As)

FCL.205.As PPL(As). Teisės

a) PPL(As) turėtojas turi teisę kaip įgulos vadas arba antrasis pilotas dirižabliu neatlygintinai vykdyti nekomercinius skrydžius.

b) Nepaisant pirmesnio punkto, PPL(As) turėtojas, kuriam suteikta teisė mokyti ar egzaminuoti, gali gauti atlyginimą už: 1. vykdomą skrydžio mokymą, kurį baigus išduodama PPL(As); 2. vykdomus įgūdžių patikrinimo ir kvalifikacijos patikrinimo egzaminus, kuriuos išlaikius išduodama ši licencija; ▼M3 3. su šiomis licencijomis susijusioms kvalifikacijoms ir pažymėjimams gauti reikiamą mokymą, egzaminus ir patikrinimus. ▼B

FCL.210.As PPL(As). Patirties reikalavimai ir įskaitymas

a) Prašymo išduoti PPL(As) teikėjas privalo būti baigęs bent 35 valandų skrydžio dirižabliu mokymą (iš tų 35 valandų bent 5 valandas turi sudaryti mokymas FSTD), įskaitant bent: 1. 25 valandas skrydžio su instruktoriumi laiko, įskaitant: i) 3 valandas maršrutinio skrydžio mokymo, įskaitant 1 ne trumpesnį kaip 65 km (35 jūrmylės) maršrutinį skrydį; ii) 3 valandų skrydžio pagal prietaisus mokymą; 2. 8 pakilimus ir nutūpimus aerodrome, įskaitant prikabinimo prie stiebo ir atkabinimo nuo stiebo procedūras; 3. 8 valandas savarankiško skrydžio prižiūrint instruktoriui laiko.

b) BPL turinčiam prašymo teikėjui, kuriam suteikta teisė skraidyti karšto oro dirižabliu, įskaitoma 10 % (bet ne daugiau kaip 5 valandos) skrydžių tokiu dirižabliu bendro laiko, išskraidyto vykdant įgulos vado funkcijas.

5 SKIRSNIS

Specialieji reikalavimai sklandytuvo piloto licencijai (SPL) gauti

FCL.205.S SPL. Teisės ir sąlygos

a) SPL turėtojui suteikiama teisė būti sklandytuvo ir motorizuotojo sklandytuvo įgulos vadu. Kad ši teisė būtų taikoma ir TMG, SPL turėtojas turi būti įvykdęs FCL.135.S dalies reikalavimus.

b) SPL turėtojas: 1. keleivius skraidina tik tuo atveju, jei, gavęs licenciją, jis kaip įgulos vadas sklandytuvu ar motorizuotuoju sklandytuvu išskraidė bent 10 valandų skrydžio laiko arba pakilo bent 30 kartų; 2. gali tik neatlygintinai vykdyti tik nekomercinius skrydžius, kol: i) jam nesukanka 18 metų; ii) gavęs licenciją, kaip įgulos vadas sklandytuvu ar motorizuotuoju sklandytuvu neišskraido 75 valandų skrydžio laiko arba nepakyla 200 kartų; iii) neišlaiko kvalifikacijos patikrinimo egzamino dalyvaujant egzaminuotojui.

▼M3

c) Nepaisant b punkto 2 papunkčio, SPL turėtojas, kuriam suteikta teisė mokyti ar egzaminuoti, gali gauti atlyginimą už: 1. vykdomą skrydžio mokymą, kurį baigus išduodama LAPL(S) ar SPL; 2. įgūdžių patikrinimo ir kvalifikacijos patikrinimo egzaminus, kuriuos išlaikius išduodamos šios licencijos; 3. su šiomis licencijomis susijusioms kvalifikacijoms ir pažymėjimams gauti reikiamą mokymą, egzaminus ir patikrinimus.

▼B

FCL.210.S SPL. Patirties reikalavimai ir įskaitymas

a) Prašymo išduoti SPL teikėjas privalo būti baigęs bent 15 valandų skrydžio sklandytuvu ar motorizuotuoju sklandytuvu mokymą, įskaitant bent FCL.110.S dalies reikalavimus.

b) Laikoma, kad LAPL(S) turintis prašymo išduoti SPL teikėjas yra visiškai įvykdęs reikalavimus SPL gauti. Laikoma, kad prašymo išduoti SPL teikėjas, kuris, prieš pateikdamas šį prašymą, 2 metus turėjo LAPL(S), yra visiškai įvykdęs teorijos žinių ir skrydžio mokymo reikalavimus. Patirties įskaitymas. Prašymo teikėjui, turinčiam kitos kategorijos orlaivio (išskyrus oro balioną) piloto licenciją, įskaitoma 10 % (bet ne daugiau kaip 7 valandos) skrydžių tokiu orlaiviu bendro laiko, išskraidyto vykdant įgulos vado funkcijas. Jokiu atveju neįskaitoma FC.110.S dalies a punkto 2–4 papunkčiuose nurodyta patirtis.

FCL.220.S SPL. Paleidimo būdai

SPL suteikiama teisė naudoti tik tokį paleidimo būdą, koks buvo naudojamas per įgūdžių patikrinimo egzaminą. Šis apribojimas gali būti panaikintas ir naujomis teisėmis galima naudotis tuo atveju, jei pilotas įvykdo FCL.130.S dalies reikalavimus.

FCL.230.S SPL. Skrydžio įgūdžių atnaujinimo reikalavimai

SPL turėtojas šia licencija suteikiamomis teisėmis naudojasi tik tuo atveju, jei įvykdo FCL.140.S dalyje nurodytus skrydžio įgūdžių atnaujinimo reikalavimus.

6 SKIRSNIS

Specialieji reikalavimai oro baliono piloto licencijai (BPL) gauti

FCL.205.B BPL. Teisės ir sąlygos

▼M3

a) BPL turėtojui suteikiama teisė būti oro baliono įgulos vadu.

▼B

b) BPL turėtojas tik neatlygintinai vykdo tik nekomercinius skrydžius tol, kol: 1. jam nesukanka 18 metų; 2. jis kaip įgulos vadas oro balionu neišskraido 50 valandų skrydžio laiko ir 50 kartų nepakyla ir nenutupia; 3. neišlaiko konkrečios klasės oro baliono valdymo kvalifikacijos patikrinimo egzamino dalyvaujant egzaminuotojui.

c) Nepaisant b punkto, BPL turėtojas, kuriam suteikta teisė mokyti ar egzaminuoti, gali gauti atlyginimą už: 1. skrydžio mokymą, kurį baigus išduodama LAPL(B) ar BPL; 2. įgūdžių patikrinimo ir kvalifikacijos patikrinimo egzaminus, kuriuos išlaikius išduodamos šios licencijos; ▼M3 3. su šiomis licencijomis susijusioms kvalifikacijoms ir pažymėjimams gauti reikiamą mokymą, egzaminus ir patikrinimus. ▼B

FCL.210.B BPL. Patirties reikalavimai ir įskaitymas

a) Prašymo išduoti BPL teikėjas privalo būti baigęs bent 16 valandų skrydžio tos pačios klasės ir grupės oro balionu mokymą, įskaitant bent: 1. 12 valandų skrydžio su instruktoriumi laiko; 2. 10 pripūtimų ir 20 kilimų bei tūpimų; ir 3. 1 bent 30 min trukmės savarankišką skrydį prižiūrint instruktoriui.

b) Laikoma, kad LAPL(B) turintis prašymo išduoti BPL teikėjas yra visiškai įvykdęs reikalavimus BPL gauti. Laikoma, kad prašymo išduoti BPL teikėjas, kuris, prieš pateikdamas šį prašymą, 2 metus turėjo LAPL(B), yra visiškai įvykdęs teorijos žinių ir skrydžio mokymo reikalavimus.

FCL.220.B BPL. Papildomos teisės vykdyti skrydžius pririšamuoju oro balio